REGOLAMENT TA’ IMPLIMENTAZZJONI TAL-KUMMISSJONI (UE) 2021/1784

tat-8 ta’ Ottubru 2021

li jimponi dazju anti-dumping definittiv fuq l-importazzjonijiet ta’ prodotti tal-aluminju llaminati ċatti li joriġinaw mir-Repubblika tal-Poplu taċ-Ċina

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (1) (“ir-Regolament bażiku”) u, b’mod partikolari, l-Artikolu 9(4) tiegħu,

Billi:

1. PROĊEDURA

1.1. Bidu

(1) Fl-14 ta’ Awwissu 2020, il-Kummissjoni Ewropea (“il-Kummissjoni”) bdiet investigazzjoni anti-dumping fir-rigward tal-importazzjonijiet ta’ prodotti tal-aluminju llaminati ċatti (“AFRPS” jew “il-prodott li qed jiġi investigat”) li joriġinaw mir-Repubblika tal-Poplu taċ-Ċina (“ir-RPĊ” jew il-“pajjiż ikkonċernat”) abbażi tal-Artikolu 5 tar-Regolament bażiku (2).

1.2. Miżuri provviżorji

(2) F’konformità mal-Artikolu 19a tar-Regolament bażiku, fil-15 ta’ Marzu 2021, il-Kummissjoni pprovdiet lill-partijiet b’sommarju tad-dazji provviżorji proposti u bid-dettalji dwar il-kalkolu tal-marġnijiet tad-dumping u tal-marġnijiet adegwati sabiex jitneħħa d-dannu għall-industrija tal-Unjoni. Il-partijiet interessati ġew mistiedna jikkummentaw dwar l-akkuratezza tal-kalkoli fi żmien tlett ijiem. It-tliet produtturi esportaturi inklużi fil-kampjun ipprovdew kummenti (3). Il-Kummissjoni qieset il-kummenti u kkoreġiet l-iżbalji fil-kalkoli, fejn xieraq.

(3) Fit-12 ta’ April 2021, il-Kummissjoni imponiet dazju anti-dumping provviżorju permezz tar-Regolament ta’ Implimentazzjoni tal-Kummissjoni (UE) 2021/582 (4) (“ir-Regolament provviżorju”).

1.3. Proċedura sussegwenti

(4) Wara l-iżvelar tal-fatti u tal-kunsiderazzjonijiet essenzjali li abbażi tagħhom ġie impost dazju anti-dumping provviżorju (“żvelar provviżorju”), l-ilmentaturi, il-produtturi esportaturi inklużi fil-kampjun, produttur esportatur mhux inkluż fil-kampjun, diversi utenti fis-settur tal-iskambjaturi tas-sħana tal-karozzi u utent downstream wieħed, utent wieħed fis-settur tal-fojl, żewġ utenti fis-settur tal-kapaċitaturi elettrostatiċi, utent wieħed fis-settur tal-pannelli komposti tal-aluminju, utent wieħed fis-settur tal-venetian blinds u l-fornitur tiegħu, negozjant mhux relatat, importatur, l-Assoċjazzjoni Ewropea għall-Fornituri tal-Karozzi, l-assoċjazzjoni Ewropea tal-manifatturi awtomobilistiċi u l-Gvern tar-Repubblika tal-Poplu taċ-Ċina (“GTĊ”) għamlu sottomissjonijiet bil-miktub li bihom qasmu l-fehmiet tagħhom dwar is-sejbiet provviżorji. Żewġ produtturi esportaturi talbu u rċevew aktar dettalji dwar il-kalkolu tal-marġnijiet tad-dannu tagħhom.

(5) Il-partijiet li talbu li jinstemgħu ngħataw din l-opportunità. Il-Kummissjoni organizzat seduti mat-tliet produtturi esportaturi inklużi fil-kampjun, mal-ilmentaturi, mal-Kumpanija B, ma’ żewġ utenti fis-settur tal-iskambjaturi tas-sħana tal-karozzi, ma’ utent wieħed fis-settur tal-fojl, ma’ utent wieħed fis-settur tal-kapaċitaturi elettrostatiċi tal-aluminju, ma’ negozjant mhux relatat, ma’ importatur mhux relatat u ma’ assoċjazzjoni ta’ distributuri indipendenti (EURANIMI). Fuq talba ta’ Nanshan Group (“Nanshan”), saret seduta ta’ smigħ bejn Nanshan u l-Uffiċjal tas-Seduta għall-proċedimenti kummerċjali.

(6) Il-Kummissjoni pproponiet li torganizza seduta ta’ smigħ ma’ partijiet li għandhom interessi avversi attivi fis-settur tal-Prodotti llaminati ċatti tal-iskambjaturi tas-sħana tal-karozzi (“AHEX AFRP”); jiġifieri Valeo Systèmes Thermiques SAS u kumpaniji relatati (“Valeo”) u produttur tal-Unjoni. Madankollu, din il-parti tal-aħħar ma qablitx li tipparteċipa. Valeo ddispjaċiha għall-imġiba tal-produttur tal-Unjoni u argumentat li jenħtieġ li l-argumenti ta’ Valeo dwar (in-nuqqas ta’) l-eżistenza tal-kapaċità fis-suq tal-Unjoni jkollhom valur ogħla bħala evidenza, minħabba li Valeo stess ma kinitx irrifjutat li tiffaċċja lill-produttur tal-Unjoni inkwistjoni.

(7) Kif għarfet Valeo, is-smigħ mal-partijiet b’interessi avversi jista’ jiġi organizzat biss meta ż-żewġ partijiet jaqblu dwar tali seduta. Kif previst mill-Artikolu 6(6), il-fatt li parti tirrifjuta li tipparteċipa f’tali seduta ma għandux ikun ta’ preġudizzju. Għalhekk, l-affermazzjoni ta’ Valeo ġiet miċħuda.

(8) Wara l-iżvelar definittiv, il-partijiet li talbu li jinstemgħu ngħataw opportunità li jinstemgħu. Il-Kummissjoni organizzat seduti ta’ smigħ mat-tliet produtturi esportaturi inklużi fil-kampjun, ma’ żewġ utenti fis-settur tal-iskambjaturi tas-sħana tal-karozzi u ma’ importatur mhux relatat wieħed. Saret ukoll seduta ta’ smigħ bejn Jiangsu Alcha Aluminum Group Co., Ltd. (“Jiangsu Alcha”) u l-Uffiċjal tas-Seduta għall-proċedimenti kummerċjali fuq talba ta’ dan l-esportatur.

(9) Il-Kummissjoni kompliet tfittex u tivverifika l-informazzjoni kollha li qieset neċessarja għas-sejbiet finali tagħha. F’dan ir-rigward, hija qieset li l-kumpanija Nilo Asia PTE Ltd/Lodec Metall-Handel Niederlassung Bremen der O. Wilms GMBH (“Nilo”), li kienet ippreżentat lilha nnifisha bħala importatur mhux relatat, kienet fil-fatt negozjant. F’dan il-kuntest, it-tweġiba għall-kwestjonarju ta’ din il-kumpanija ma ġietx ikkunsidrata għas-sejbiet definittivi. Madankollu, din il-kumpanija baqgħet titqies bħala parti interessata u kompliet tikkoopera fl-investigazzjoni.

(10) Meta wieħed iqis li l-partijiet interessati kellhom biżżejjed żmien sabiex jipprovdu kummenti dwar il-kummenti ta’ partijiet oħrajn u bl-eċċezzjoni tat-tweġibiet għat-talbiet għal informazzjoni mill-Kummissjoni, il-Kummissjoni ma kkunsidratx is-sottomissjonijiet ippreżentati wara s-17 ta’ Ġunju 2021 għas-sejbiet definittivi tagħha.

(11) Fit-13 ta’ Lulju 2021, il-Kummissjoni informat lill-partijiet interessati kollha dwar il-fatti u l-kunsiderazzjonijiet essenzjali li abbażi tagħhom kien biħsiebha timponi dazju anti-dumping definittiv fuq l-importazzjonijiet ta’ prodotti llaminati ċatti tal-aluminju li joriġinaw mir-Repubblika tal-Poplu taċ-Ċina (l-“iżvelar finali”). Barra minn hekk, il-partijiet interessati rċevew żvelar addizzjonali fit-13 ta’ Awwissu 2021 (“l-ewwel żvelar finali addizzjonali”) u fit-3 ta’ Settembru 2021 (“it-tieni żvelar finali addizzjonali”) Il-partijiet kollha ngħataw perjodu li matulu setgħu jikkummentaw dwar l-iżvelar finali.

(12) Wara l-iżvelar definittiv, Airoldi Metalli S.p.a. (“Airoldi”), iddikjarat li d-drittijiet tad-difiża tagħha kienu nkisru peress li ma kellhiex l-opportunità li tikkummenta dwar id-dokumenti miżjuda mal-fajl mhux kunfidenzjali jum qabel ma ġew żvelati s-sejbiet definittivi u allegatament tqiesu fid-dokument ġenerali tal-iżvelar tal-informazzjoni. Abbażi ta’ dan, hija talbet l-irtirar tad-dokument ġenerali tal-iżvelar tal-informazzjoni.

(13) F’dan ir-rigward, għandu l-ewwel jiġi nnotat li, kif imsemmi fil-premessa (10), bl-eċċezzjoni tad-dokument t21.004671, is-sottomissjonijiet kollha msemmija minn Airoldi ma ġewx ikkunsidrati għad-dokument ġenerali tal-iżvelar tal-informazzjoni fid-dawl tal-preżentazzjoni mhux fil-ħin tagħhom. F’dak li għandu x’jaqsam mal-affermazzjonijiet imqajmin fid-dokument t21.004671, kif jista’ jidher fil-premessa (527), dawn huma tal-istess natura bħall-affermazzjonijiet magħmulin minn partijiet interessati oħrajn inkluża Airoldi. Fuq din il-bażi, tqies li ma kien hemm l-ebda ksur tad-drittijiet tad-difiża ta’ Airoldi. Barra minn hekk, wara l-iżvelar definittiv, Airoldi kellha l-opportunità li tikkummenta dwar id-dokumenti ppreżentati mhux fil-ħin imsemmijin minn Airoldi fis-sottomissjoni tagħha.

(14) Fit-28 ta’ Lulju 2021, il-Kummissjoni talbet lill-produtturi, lill-importaturi, lill-utenti u lill-assoċjazzjonijiet tagħhom tal-Unjoni jipprovdu informazzjoni dwar l-iżviluppi ta’ wara l-PI sabiex tkun tista’ ssir valutazzjoni skont l-Artikolu 14(4) fi żmien debitu.

(15) Il-kummenti ppreżentati mill-partijiet interessati ġew ikkunsidrati u tqiesu fejn xieraq f’dan ir-Regolament.

1.4. Kampjunar

(16) Fil-premessa (35) tar-Regolament provviżorju, il-Kummissjoni rreferiet għal kampjun ta’ tliet produtturi tal-Unjoni li jirrappreżentaw 35 % tal-produzzjoni tal-Unjoni. Dak il-perċentwal kien ibbażat fuq id-data tal-EU28.

(17) Kif previst fit-Taqsima 1.9, is-sejbiet definittivi ta’ din l-investigazzjoni huma bbażati fuq id-data tal-EU27. Barra minn hekk, kif imsemmi fil-premessa (191), ċerti prodotti ġew esklużi mill-ambitu tal-prodott. Fuq dik il-bażi, it-tliet produtturi tal-Unjoni kienu jirrappreżentaw aktar minn 38 % tal-produzzjoni tal-Unjoni. Għalhekk, il-kampjun baqa’ rappreżentattiv.

1.5. Talba għall-anonimità

(18) Wara l-iżvelar provviżorju, produttur wieħed tal-Unjoni li ma huwiex fil-kampjun ippreżenta talba għall-anonimità. Il-ġustifikazzjoni għal din it-talba kienet li din il-parti interessata hija mħassba dwar esponiment pubbliku dirett li jagħmel ħsara għall-interessi tagħha f’pajjiżi oħrajn. Fuq il-bażi tal-elementi pprovduti fit-talba sensittiva tagħha, it-talba għall-anonimità ġiet aċċettata. Ma wasal l-ebda kumment.

1.6. Eżami individwali

(19) Fin-nuqqas ta’ kummenti dwar din it-taqsima, il-premessa (43) tar-Regolament provviżorju hija kkonfermata.

1.7. Żjarat ta’ verifika

(20) Minbarra l-kontroverifiki remoti (“RCCs”) imsemmijin fil-premessa (48) tar-Regolament provviżorju, il-Kummissjoni wettqet RCC addizzjonali tal-utent Amcor Flexibles Singen GmbH (“Amcor”) ibbażata f’Singen, il-Ġermanja.

1.8. Il-perjodu ta’ investigazzjoni u l-perjodu kkunsidrat

(21) Esportatur wieħed, Southwest Aluminium (Group) Co., Ltd (“SWA”) sostna li l-perjodu ta’ investigazzjoni (“PI”) kien affettwat mill-pandemija tal-COVID-19 u ma setax jitqabbel mas-snin l-oħrajn tal-perjodu kkunsidrat.

(22) Il-Kummissjoni qieset l-impatt tal-pandemija tal-COVID-19 fl-analiżi tagħha u indirizzat il-kummenti li rċeviet f’dan ir-rigward fit-Taqsima 5.1.2.2 tar-Regolament provviżorju u fit-Taqsima 5.2.2 ta’ dan ir-Regolament. Fuq din il-bażi, din l-affermazzjoni ġiet miċħuda.

(23) Fin-nuqqas ta’ kummenti ulterjuri rigward il-PI u l-perjodu kkunsidrat, il-premessa (49) tar-Regolament provviżorju ġiet ikkonfermata.

1.9. Bidla fl-ambitu ġeografiku

(24) Mill-1 ta’ Jannar 2021, ir-Renju Unit tal-Gran Brittanja u l-Irlanda ta’ Fuq (“ir-Renju Unit”) ma baqgħux jagħmlu parti mill-Unjoni Ewropea. Għalhekk, dan ir-regolament huwa bbażat fuq data għall-Unjoni Ewropea mingħajr ir-Renju Unit (“EU27”). Għalhekk, il-Kummissjoni talbet lill-ilmentatur u lill-produtturi tal-Unjoni inklużi fil-kampjun sabiex jissottomettu ċerti partijiet tat-tweġibiet oriġinali tagħhom għall-kwestjonarju b’data għall-EU27 biss. L-ilmentatur u l-produtturi tal-Unjoni inklużi fil-kampjun issottomettew id-data mitluba. Peress li d-differenza bejn l-indikaturi makroekonomiċi ppubblikati fir-Regolament provviżorju u d-data makroekonomika għall-EU27 hija dovuta għall-esklużjoni tad-data minn produttur wieħed tar-Renju Unit, ċerti tabelli f’dan ir-Regolament huma pprovduti f’meded sabiex ma tiġix żvelata informazzjoni kunfidenzjali relatata ma’ dak il-produttur.

(25) Fir-rigward tad-dumping, il-bejgħ għall-esportazzjoni tal-produtturi esportaturi inklużi fil-kampjun lejn l-EU27 biss tqies li jikkalkula l-marġnijiet tad-dumping definittivi.

(26) Fl-aħħar nett, għall-valutazzjoni tal-interess tal-Unjoni, il-Kummissjoni stħarrġet ukoll l-impatt tal-ħruġ tar-Renju Unit fuq it-tweġibiet għall-kwestjonarju sottomessi minn importaturi u minn utenti mhux relatati, jiġifieri Nova Trading S.A., Airoldi, TitanX Engine Cooling AB (“TitanX”), Multilaque SAS, Valeo, Company A u Amcor Flexibles Singen GmbH u rċeviet data aġġornata, fejn applikabbli.

(27) Fit-12 ta’ Jannar 2021, permezz ta’ nota għall-fajl (5) ,, il-Kummissjoni informat lill-kumpaniji u lill-assoċjazzjonijiet mir-Renju Unit li ma kinux se jibqgħu jikkwalifikaw bħala partijiet interessati fi proċedimenti ta’ rimedju kummerċjali. L-ebda parti interessata ma rreaġixxiet għal din in-nota.

2. PRODOTT IKKONĊERNAT U PRODOTT SIMILI

2.1. Bidla fl-ambitu tal-prodott sabiex tiġi evitata l-applikazzjoni ta’ żewġ dazji anti-dumping differenti fuq l-istess prodott

(28) L-investigazzjoni żvelat li l-miżuri anti-dumping fuq l-AFRPs u l-miżuri kontra ċ-ċirkomvenzjoni fuq l-importazzjonijiet ta’ ċertu fojl tal-aluminju imposti bir-Regolament ta’ Implimentazzjoni tal-Kummissjoni (UE) 2017/2213 (6) jirkbu ftit fuq xulxin f’termini tad-definizzjoni tal-prodott għal żewġ kodiċijiet TARIC, jiġifieri taħt 7607119044 u 7607119071. Għalkemm it-trikkib huwa estremament minuri u jkopri biss kojls minn 0,03 mm sa 0,045 mm meta ppreżentati b’tal-anqas żewġ saffi, ikun illegali li jiġu applikati b’mod simultanju u kumulattiv żewġ dazji anti-dumping differenti fuq l-istess prodott. Għalhekk, il-Kummissjoni ddeċidiet li tikkoreġi l-ambitu tal-prodott tal-miżuri inkwistjoni sabiex issolvi din il-kwistjoni u tneħħi l-kojls minn 0,03 mm sa 0,045 mm meta jiġu ppreżentati b’tal-anqas żewġ saffi. Din il-korrezzjoni ma għandha l-ebda impatt materjali fuq l-analiżi tas-sejbiet tal-investigazzjoni.

(29) Konsegwentement, il-prodotti tal-aluminju li jaqgħu taħt il-kodiċijiet TARIC 7607119044 u 7607119071 ġew esklużi mill-ambitu tal-prodott.

2.2. Affermazzjonijiet dwar id-definizzjoni tal-prodott

(30) Kif indikat fil-premessi minn (61) sa (105) tar-Regolament provviżorju, diversi partijiet ippreżentaw talbiet għall-esklużjoni tal-prodott fir-rigward tal-prodotti li ġejjin: stokk ta’ tubi mgħottija, pjanċi miksija, pinen miksija u pinen mhux miksija għall-użu fil-manifattura ta’ skambjaturi tas-sħana tal-karozzi tal-aluminju bbrejżjat u fil-manifattura ta’ berrieda tal-batteriji tal-vetturi elettriċi (“HEX AFRPs tal-karozzi”); kojls tal-aluminju għall-produzzjoni ta’ kojls miksijin u ta’ pannelli komposti tal-aluminju (“ACP”); folji litografiċi; folji tal-batteriji; fojl tal-aluminju konvertitur ta’ gauge minn 30 sa 60 mikroni (“ACF-30-60”) u AFRPs għall-użu fil-manifattura ta’ paletti għall-venetian blinds.

(31) Wara l-iżvelar provviżorju, diversi partijiet ipprovdew kummenti dwar is-sejbiet provviżorji tal-Kummissjoni li huma indirizzati f’din it-taqsima ta’ hawn taħt. Barra minn hekk, erba’ utenti oħrajn; jiġifieri Amcor Flexibles Singen GmbH (“Amcor”), Hitachi ABB Power grids (“Hitachi”), TDK Foil Italy S.p.A. (“TDK IT”) u TDK Hungary Components Kft (“TDK HU”) ippreżentaw talbiet addizzjonali għal eżenzjoni tal-prodott relatati mal-prodotti li ġejjin: stokk tal-fojl, AFRPs għall-użu fil-produzzjoni ta’ transformers tal-enerġija u AFRPs għall-użu fil-produzzjoni ta’ kapaċitaturi elettrolitiċi tal-aluminju.

2.2.1. HEX AFRPs tal-karozzi

2.2.1.1. Aspetti proċedurali

(32) Valeo sostniet li s-sottomissjonijiet ippreżentati mill-assoċjazzjoni European Aluminium (“EA”) u mill-Kumpanija B wara l-iżvelar provviżorju ma ġewx sottomessi b’mod puntwali ħlief għad-dokument t21.003825. Fuq il-bażi tat-Taqsimiet 7.ii u 8.ii tan-Notifika ta’ Bidu, Valeo ssottomettiet li l-iskadenza sabiex jiġu sottomessi kummenti dwar sottomissjonijiet ta’ partijiet oħrajn u sabiex jiġu sottomessi elementi fattwali ġodda kienet tikkoinċidi u kellha tiġi stabbilita għall-10 ta’ Mejju 2021 f’dak li għandu x’jaqsam mas-sottomissjonijiet tagħha. Fuq din il-bażi, hija sostniet li jenħtieġ li s-sottomissjonijiet ta’ EA u tal-Kumpanija B ippreżentati wara din id-data jiġu injorati għas-sejbiet definittivi.

(33) Il-Kummissjoni ċaħdet din l-affermazzjoni. F’konformità mat-Taqsima 8, l-aħħar paragrafu tan-Notifika ta’ Bidu u mat-Taqsima 5.7 tal-istess Notifika, l-aħħar paragrafu, il-Kummissjoni kienet talbet lil EA u lill-Kumpanija B jissottomettu informazzjoni addizzjonali (7) fil-forma ta’ aġġornamenti ta’ informazzjoni diġà sottomessa jew ta’ evidenza ta’ sostenn fir-rigward ta’ ċerti talbiet u biċċiet ta’ informazzjoni. L-informazzjoni addizzjonali kienet neċessarja għall-valutazzjoni xierqa tal-affermazzjonijiet minn partijiet oħrajn. Fir-rigward tat-twaqqit tal-kummenti ta’ EA, il-Kummissjoni kienet tat estensjoni tal-iskadenza sat-28 ta’ Mejju 2021 wara li rċeviet talba debitament sostanzjata (8). Għalhekk, dawn il-kummenti ġew ippreżentati sal-iskadenza mitluba.

(34) Fil-11 ta’ Ġunju 2021, Valeo pprovdiet kummenti dwar id-dokumenti ta’ partijiet oħrajn t21.003825, t21.004224, t21.004298 u t21.004304. Peress li dawn id-dokumenti kienu disponibbli fi TRON aktar minn 7 ijiem qabel is-sottomissjoni ta’ Valeo, il-Kummissjoni qieset li ma kinux ġew ippreżentati b’mod puntwali.

(35) Wara l-iżvelar definittiv, Valeo sostniet li r-raġunament tal-Kummissjoni li tikkunsidra l-kummenti tagħha tal-11 ta’ Ġunju bħala ppreżentati b’mod mhux puntwali kien kontradittorju, mhux issostanzjat u jikser id-drittijiet tad-difiża ta’ Valeo. B’mod partikolari, hija argumentat li l-Kummissjoni qieset is-sottomissjoni bħala ppreżentata b’mod mhux puntwali iżda xorta waħda indirizzat il-kummenti tagħha b’tali mod li Valeo ma setgħetx tikkunsidra jekk il-kummenti kinux tqiesu ammissibbli fis-sħuħija tagħhom u kkunsidrati mill-Kummissjoni. Barra minn hekk, Valeo rreferiet għat-tip ta’ dokumenti ppreżentati minn EA u mill-Kumpanija B; jiġifieri “Kummenti”, “Rapport tas-seduta / Sottomissjoni”, “Sottomissjoni” u “Tweġibiet”. Hija sostniet li l-iskadenza ta’ 7 ijiem sabiex tikkummenta dwar l-informazzjoni pprovduta minn partijiet interessati oħrajn b’reazzjoni għall-iżvelar tas-sejbiet provviżorji msemmijin fil-Punt 8.ii tan-notifika ta’ bidu ma kinitx tapplika għas-sottomissjoni tagħha li kien fiha tweġibiet għat-tweġibiet u kummenti dwar l-informazzjoni ġdida sottomessa.

(36) F’dan ir-rigward, il-Kummissjoni qieset li l-iskadenza ta’ 7 ijiem imsemmija fil-punt 8.ii tan-notifika ta’ bidu kienet tapplika bl-istess mod kemm għall-kummenti dwar is-sottomissjonijiet tal-partijiet l-oħrajn kif ukoll għat-tweġibiet għall-kummenti magħmulin minn partijiet oħrajn. F’dan ir-rigward speċifiku, il-Kummissjoni kkonfermat li s-sottomissjoni ta’ Valeo ma ġietx ippreżentata b’mod puntwali. Fi kwalunkwe każ, kif imsemmi fil-premessa (10), il-Kummissjoni qieset is-sottomissjonijiet kollha riċevuti sas-17 ta’ Ġunju 2021. Meta wieħed iqis li, għalhekk, il-Kummissjoni qieset il-kummenti ta’ Valeo tal-11 ta’ Ġunju, u tat lil Valeo opportunità sabiex tikkummenta dwar is-sejbiet tal-Kummissjoni f’dan ir-rigward, il-Kummissjoni ma qisitx li nkisru d-drittijiet tad-difiża ta’ Valeo. Għalhekk, din l-affermazzjoni ġiet miċħuda.

(37) Valeo argumentat ukoll li l-Kumpanija B allegatament ingħatat estensjoni ġeneruża ħafna u twila mingħajr ġustifikazzjoni tal-iskadenza ta’ 7 ijiem. F’dan ir-rigward, ta’ min jinnota li t-tweġibiet tal-Kumpanija B ġew ippreżentati fi ħdan l-iskadenza ta’ 7 ijiem sabiex tikkummenta dwar il-kummenti tal-partijiet l-oħrajn ladarba dawn tal-aħħar kienu disponibbli fil-fajl miftuħ, u li ma ngħatat l-ebda estensjoni tal-iskadenza. Għalhekk, din l-affermazzjoni ġiet miċħuda.

(38) Valeo argumentat ukoll li l-Kummissjoni ċċitat ċerti dokumenti li ma kinux ippubblikati b’mod uffiċjali u affermat li dan kien jirrappreżenta ksur tad-drittijiet proċedurali tagħha peress li hija qieset is-sottomissjoni ta’ EA (t21.004221) bħala mhux puntwali, inammissibbli u, għalhekk, ma kienx jistħoqqilha subtweġiba. Barra minn hekk, Valeo rreferiet għat-Taqsima 9 tan-Notifika ta’ Bidu u qieset li EA kienet ġiet iffavorita b’mod arbitrarju u diskriminatorju meta l-iskadenza tagħha sabiex tikkummenta dwar il-kummenti tal-partijiet l-oħra ġiet estiża bi 18-il jum filwaqt li partijiet oħrajn ġeneralment ingħataw estensjonijiet ta’ 7 ijiem.

(39) L-affermazzjoni ta’ Valeo dwar id-disponibbiltà ta’ ċerti dokumenti nstabet li kienet leġittima peress li d-dokumenti msemmijin ma kinux saru disponibbli, b’mod involontarju, bħala parti mill-fajl miftuħ għall-partijiet wara l-iżvelar definittiv. Sadanittant, dawn id-dokumenti żdiedu mal-fajl miftuħ. Fir-rigward tal-affermazzjoni ta’ Valeo relatata mal-inammissibbiltà tal-kummenti u mal-valutazzjoni tagħha ta’ dawn il-kummenti, il-Kummissjoni nnotat li Valeo kellha biżżejjed żmien sabiex tipprovdi kummenti dwar il-kummenti ta’ partijiet oħrajn, inkluża s-sottomissjoni ta’ EA, u li fil-fatt hija kkummentat dwar sottomissjonijiet oħrajn ippreżentati diversi jiem wara s-sottomissjoni ta’ EA. Barra minn hekk, il-Kummissjoni tivvaluta kull talba għal estensjoni tal-iskadenza individwalment peress li r-raġunijiet għat-talba ta’ tali estensjonijiet huma speċifiċi għall-kumpaniji u l-Kummissjoni qieset li ċ-ċirkostanzi mressqin minn EA kienu ta’ natura li jippermettu l-estensjoni tal-iskadenza mitluba. Fil-fatt, il-Kummissjoni ma rrifjutat l-ebda talba għal estensjoni tal-iskadenza fil-qafas tal-kummenti wara l-iżvelar definittiv. F’dan ir-rigward, il-Kummissjoni ma qisitx li kienet iffavorixxiet lil EA b’mod arbitrarju u diskriminatorju. Għalhekk, dawn l-affermazzjonijiet ġew miċħudin.

(40) Wara l-iżvelar definittiv, Valeo talbet lill-Kummissjoni tikkunsidra s-sottomissjonijiet tagħha li saru bejn il-11 ta’ Ġunju u l-11 ta’ Lulju 2021. (9) Il-Kummissjoni qablet u dawn il-kummenti ġew ikkunsidrati.

(41) Fuq l-istess nota, TitanX affermat, wara l-iskadenza sabiex tikkummenta dwar l-informazzjoni pprovduta minn partijiet interessati oħrajn b’reazzjoni għall-iżvelar tas-sejbiet provviżorji, li l-kummenti sottomessi mill-Kumpanija B (10) ma ġewx ippreżentati b’mod puntwali u ma setgħux jiġu vverifikati. Hija stiednet lill-Kummissjoni sabiex tibbaża s-sejbiet tagħha fuq l-informazzjoni ppreżentata mill-partijiet interessati sal-10 ta’ Mejju 2021. Jekk il-Kummissjoni tibbaża s-sejbiet tagħha fuq is-sottomissjoni mhux puntwali tal-Kumpanija B, TitanX affermat li jenħtieġ li l-Kummissjoni tikkunsidra wkoll l-informazzjoni li hija ppreżentat bħala tweġiba għall-argumenti tal-Kumpanija B. Barra minn hekk, TitanX affermat ukoll li s-sottomissjoni tal-Kumpanija B kisret id-drittijiet tad-difiża ta’ partijiet interessati oħrajn peress li ma identifikatx id-dokumenti li kienet qed twieġeb jew il-kumpanija fil-mira ta’ dawn il-kummenti.

(42) F’dan il-kuntest, u kif imsemmi fil-premessa (10), il-Kummissjoni ma qisitx is-sottomissjonijiet ippreżentati wara s-17 ta’ Ġunju għall-iżvelar definittiv tagħha. Madankollu, sabiex jiġu żgurati d-drittijiet tad-difiża tal-partijiet interessati kollha, il-kummenti ta’ TitanX ippreżentati fil-21 ta’ Ġunju 2021 ġew ikkunsidrati, fejn xieraq, bħala kummenti wara l-iżvelar finali. Għalhekk, il-Kummissjoni kkonfermat li hija qieset is-sottomissjonijiet kollha magħmulin mill-partijiet interessati f’dan ir-Regolament.

(43) F’dak li għandu x’jaqsam mad-drittijiet tad-difiża, il-Kummissjoni ma qisitx li s-sottomissjoni tal-Kumpanija B kisret id-drittijiet tad-difiża ta’ partijiet oħrajn. Għall-kuntrarju, is-sottomissjoni tal-Kumpanija B, billi ma identifikatx b’mod speċifiku partijiet interessati oħrajn, żgurat li s-sigrieti kummerċjali, li l-iżvelar tagħhom jista’ jkun ta’ detriment għal kwalunkwe parti jew għat-tnejn li huma, ma ġewx żvelati. Barra minn hekk, meta wieħed iqis li n-numru ta’ partijiet għal din l-investigazzjoni attivi fis-settur tal-AHEX AFRP huwa limitat u meta wieħed iqis li l-kummenti sottomessi mill-Kumpanija B kienu speċifiċi biżżejjed sabiex jippermettu lil partijiet oħrajn jifhmu b’mod raġonevoli s-sustanza tagħhom, il-Kummissjoni ma qisitx li tali kummenti kisru d-drittijiet tad-difiża ta’ partijiet interessati oħrajn. Fuq din il-bażi, din l-affermazzjoni ġiet miċħuda.

2.2.1.2. Analiżi tal-affermazzjonijiet

(44) Wara l-iżvelar provviżorju, waslu kummenti mingħand tliet utenti, l-assoċjazzjoni tal-fornituri tal-karozzi, l-Assoċjazzjoni tal-manifatturi tal-karozzi Ewropej (ACEA), BMW, esportatur wieħed mhux inkluż fil-kampjun, Shanghai Huafon Aluminium Corporation (“Huafon”), u EA.

(45) Diversi partijiet affermaw li l-AHEX AFRPs u AFRPs ta’ komoditajiet oħrajn li jaqgħu fl-ambitu jappartjenu għal klassijiet differenti ta’ prodotti peress li għandhom karatteristiċi differenti f’termini ta’ ligi, ta’ proċessi differenti ta’ riċerka u ta’ żvilupp u ta’ validazzjoni. Il-produttur esportatur Huafon afferma li 95 % tal-HVACR (11) u applikazzjonijiet oħrajn ma jużawx l-ibbrejżjar bħala teknoloġija ta’ tgħaqqid għal HEX AFRPs u kienu jirriżultaw minn proċess ta’ manifattura differenti. Huwa sostna wkoll li l-applikazzjonijiet tal-HEX fl-HVACR u f’segment ieħor ma jużawx pinen miksija u stokk ta’ tubi mgħottija. L-istess produttur esportatur afferma li sehem għoli ħafna tal-bejgħ tal-AFRP fl-Ewropa jikkonsisti fi prodotti standard kif iddefiniti fl-ilment li jikkontradixxi d-dikjarazzjoni tal-Kummissjoni fil-premessa (69) tar-Regolament provviżorju li l-biċċa l-kbira tal-AFRPs għandhom l-ispeċifikazzjonijiet tagħhom stess skont l-applikazzjoni jew ir-rekwiżiti tal-utent finali kkonċernat. Huafon żied li l-produtturi tal-Unjoni ma kinux ippreparati sabiex jipprovdu l-prodotti uniċi li jesportaw.

(46) Dawn il-partijiet affermaw ukoll li dawn id-differenzi jwasslu għal nuqqas ta’ interkambjabbiltà.

(47) Il-Kummissjoni rreferiet għall-valutazzjoni inizjali tagħha li l-AHEX AFRPs jikkondividu l-istess karatteristiċi kimiċi, tekniċi u fiżiċi bażiċi ma’ AFRPs oħrajn li jaqgħu fil-kamp ta’ applikazzjoni tal-investigazzjoni (ara l-premessi (67) sa (68) tar-Regolament provviżorju). Barra minn hekk, dawn il-prodotti huma simili għal HEX AFRPs, li jaqgħu wkoll fil-kamp ta’ applikazzjoni tal-investigazzjoni. Dawn jintużaw għal applikazzjonijiet oħrajn bħal HVACR li huma magħmulin minn ligi simili (kemm jekk miksijin kif ukoll jekk le) u jiġu mmanifatturati bl-istess tagħmir tal-produzzjoni. Barra minn hekk, kif imsemmi fil-premessa (73) tar-Regolament provviżorju u kkonfermat minn EA, l-AHEX AFRPs ma humiex l-uniċi prodotti mibjugħin lill-fornituri tal-karozzi tal-Grad 1 (li huma l-akbar fis-suq), li, fost ħafna prodotti oħrajn jeħtieġ li jgħaddu minn proċess ta’ riċerka u ta’ żvilupp u ta’ validazzjoni.

(48) L-affermazzjonijiet ta’ Huafon relatati mal-HVACR ma ġewx issostanzjati. Fi kwalunkwe każ, l-evidenza fil-fajl turi li l-AHEX AFRPs u l-HVACR AFRPs jikkondividu l-istess karatteristiċi kimiċi, tekniċi u fiżiċi bażiċi u li jiġu mmanifatturati bl-użu tal-istess tagħmir tal-produzzjoni. Barra minn hekk, is-sorsi disponibbli għall-pubbliku (12) jikkontradixxu l-affermazzjoni li l-HVACR AFRPs ma jużawx l-ibbrejżjar bħala teknoloġija tat-tgħaqqid. Barra minn hekk, Huafon ma pprovda l-ebda evidenza ta’ sostenn għall-affermazzjoni li sehem għoli ħafna tal-bejgħ tal-AFRPs fl-Ewropa kien jikkonsisti minn prodotti standard u lanqas li l-prodotti tiegħu ma setgħux jiġu mmanifatturati mill-industrija tal-Unjoni jew jiġu ssostitwiti bi prodotti oħrajn.

(49) F’dak li għandu x’jaqsam mal-interkambjabbiltà, il-Kummissjoni rreferiet għall-premessa (70) tar-Regolament provviżorju. B’mod simili għal prodotti oħrajn li jaqgħu taħt l-ambitu, l-AHEX AFRPs jistgħu ma jkunux interkambjabbli ma’ AFRPs oħrajn peress li jista’ jkollhom l-ispeċifikazzjonijiet tagħhom stess skont l-applikazzjoni jew ir-rekwiżiti tal-utent finali kkonċernat. Madankollu, kif indikat minn EA, dan ma jagħmilhomx uniċi u ma jimplikax li ma għandhomx l-istess karatteristiċi fiżiċi, kimiċi u tekniċi bażiċi bħal prodotti oħrajn li jaqgħu fi ħdan il-kamp ta’ applikazzjoni tal-investigazzjoni. F’dak ir-rigward, EA argumentat ukoll li l-AHEX AFRPs huma interkambjabbli ma’ HEX AFRPs oħrajn peress li huma simili fil-kompożizzjoni kimika u/jew fir-rigward tal-ispeċifikazzjonijiet tagħhom fi ħdan it-tolleranzi tekniċi rilevanti għall-applikazzjonijiet speċifiċi. Fuq din il-bażi, dawn l-affermazzjonjiet ġew miċħudin.

(50) TitanX u Valeo saħqu li, f’konformità mal-ġurisprudenza eżistenti (13), jenħtieġ li l-Kummissjoni ma tattribwixxix importanza deċiżiva għall-eżistenza ta’ karatteristiċi fiżiċi, tekniċi u kimiċi bażiċi allegatament identiċi taż-żewġ klassijiet tal-prodott. L-istess partijiet affermaw ukoll li l-Kummissjoni naqset milli tispjega liema elementi oħrajn huma deċiżivi sabiex tikkonkludi dwar l-eżistenza tal-istess karatteristiċi bażiċi bejn iż-żewġ klassijiet ta’ prodotti.

(51) Sa mill-bidu nett, irid jitfakkar li r-Regolament bażiku ma jiddefinixxix direttament il-kunċett tal-“prodott ikkonċernat” u li l-Kummissjoni għandha diskrezzjoni konsiderevoli f’dan il-qasam, dment biss li “[l-]kundizzjoni li tirrigwarda l-omoġenità tal-prodott taħt kunsiderazzjoni ma għandhiex tiġi totalment imneħħija mill-interpretazzjoni tar-Regolament bażiku”. (14) Barra minn hekk, il-ġurisprudenza li fuqha bbażaw il-partijiet interessati tiddikjara li l-karatteristiċi fiżiċi, tekniċi u kimiċi huma “naturalment importanti” iżda mhux neċessarjament għandhom prijorità. Fil-fatt, hemm firxa ta’ fatturi li tista’ tiddependi fuqhom il-Kummissjoni, iżda dawn huma indikattivi u l-Kummissjoni hija obbligata tiddetermina l-prodott ikkonċernat billi tuża dawk il-kriterji kollha. Huwa importanti li minn dan bilfors isegwi li l-prodotti li ma jkunux identiċi jistgħu jinġabru flimkien taħt l-istess definizzjoni tal-prodott ikkonċernat, u l-eżami ta’ jekk prodott speċifiku ġiex inkluż b’mod validu għandu jkun ibbażat fuq il-karatteristiċi tal-prodott ikkonċernat kif iddefiniti mill-Kummissjoni. (15) Fl-analiżi tagħha f’dan il-każ, il-Kummissjoni ma bbażatx biss fuq il-fatt li l-AHEX AFRPs għandhom l-istess karatteristiċi fiżiċi, tekniċi u kimiċi bażiċi bħal AFRPs oħrajn. Tabilħaqq, il-Kummissjoni stabbiliet li: (1) l-AHEX AFRPs jappartjenu għall-grupp ta’ prodotti ta’ HEX AFRPs li jinkludi mhux biss l-HEX tal-karozzi iżda wkoll HEX destinati għal HVACR u applikazzjonijiet oħrajn u li dawn il-prodotti jistgħu jkunu miksijin jew mhux miksijin; (2) it-tipi ta’ ligi użati għall-AHEX AFRPs huma simili jew jixbhu ferm ligi oħrajn użati għal AFRPs oħra li jaqgħu taħt l-ambitu; (3) l-AHEX AFRPs huma prodotti bl-użu tal-istess proċess ta’ manifattura kif deskritt fil-premessa (56) tar-Regolament provviżorju u fil-biċċa l-kbira jużaw l-istess tagħmir bħal AFRPs oħrajn; (4) ma humiex prodott niċċa; (5) b’mod simili għal AFRPs oħrajn li jaqgħu taħt l-ambitu, jinbiegħu lil fornituri tal-karozzi tal-Grad 1 u / jew isegwu proċess ta’ validazzjoni; u (6) il-prezz tagħhom ma kienx ogħla b’mod sinifikanti mill-prodotti l-oħrajn li jaqgħu taħt l-ambitu tal-prodott tal-AFRPs.

(52) Fuq dik il-bażi, l-affermazzjoni ta’ TitanX u ta’ Valeo ġiet miċħuda.

(53) Diversi partijiet affermaw li l-valutazzjoni tal-Kummissjoni dwar il-kapaċità tal-produzzjoni tal-Unjoni kienet ibbażata fuq fatti żbaljati u kienet nieqsa minn motivazzjoni. Huma indikaw li l-konklużjonijiet ma kinux appoġġati minn evidenza rreġistrata jew ma kinux motivati biżżejjed u li partijiet interessati oħrajn ma setgħux jikkummentaw dwar it-tali data.

(54) TitanX u Valeo affermaw li l-Kummissjoni ma misshiex iddependiet fuq id-deċiżjoni tad-DĠ COMP rigward l-akkwist minn Gränges ta’ Impexmetal peress li t-tali deċiżjoni kienet tassumi l-preżenza ta’ partijiet fornituri oħrajn inklużi produtturi Ċiniżi u s-sitwazzjoni fis-suq tal-AHEX AFRPs inbidlet b’mod sinifikanti peress li l-fornituri tal-UE ma għandhomx il-kapaċità disponibbli u l-fornituri Ċiniżi ma għadhomx jirrappreżentaw għażla ta’ provvista vijabbli wara l-impożizzjoni tal-miżuri tal-AD.

(55) Is-sejba tal-Kummissjoni li l-industrija tal-Unjoni għandha kapaċità suffiċjenti sabiex tissodisfa d-domanda kurrenti kif imsemmi fil-premessa (75) tar-Regolament provviżorju ma hijiex ibbażata biss fuq id-deċiżjoni tal-Kummissjoni dwar il-fużjoni ta’ Gränges u ta’ Impexmetal (16). Tabilħaqq, kienet ibbażata wkoll fuq informazzjoni oħra (17) li diġà kienet fil-fajl meta l-Kummissjoni waslet għall-konklużjonijiet provviżorji tagħha (u kkonfermata mid-deċiżjoni tal-Kummissjoni msemmija aktar ’il fuq). Barra minn hekk, hija bbażat fuq informazzjoni addizzjonali pprovduta wara l-iżvelar provviżorju li kkonfermat u appoġġat il-valutazzjoni provviżorja tal-Kummissjoni. Ta’ min jinnota li l-partijiet interessati kellhom l-opportunità li jikkummentaw dwar informazzjoni ġdida bħal din (18).

(56) Valeo sostniet ukoll li l-Kummissjoni injorat l-informazzjoni estensiva li tindika nuqqas ta’ kapaċità disponibbli fir-Regolament provviżorju. Valeo u TitanX ipprovdew ukoll dokumenti addizzjonali li jindikaw żieda fil-ħinijiet għat-tlestija tal-proċessi u fil-problemi ta’ kapaċità fil-forma ta’ estratti mill-posta elettronika. F’dan ir-rigward, l-industrija tal-Unjoni argumentat li l-ħinijiet għat-tlestija tal-proċess ftit itwal u l-problemi temporanji ta’ kapaċità kienu marbutin mal-irkupru f’daqqa u b'saħħtu ta’ wara l-COVID. Dan wassal għal żieda ġenerali fid-domanda. Elementi oħrajn, bħal nuqqas ta’ kontejners fir-RPĊ, ikkontribwew ukoll għal żieda addizzjonali fid-domanda fl-UE. L-industrija tal-Unjoni spjegat ukoll li l-volumi mitlubin marru lil hinn mill-volumi miftehmin u li, meta titqies is-sitwazzjoni ta’ wara l-COVID, tali żieda fid-domanda ma setgħetx tiġi assorbita minnufih mingħajr ma tiżdied il-forza tax-xogħol. Sabiex tagħmel dan, l-industrija tal-Unjoni affermat li kienet teħtieġ viżibbiltà fit-terminu medju fil-forma ta’ kuntratti ffirmati, u mhux ordnijiet immedjati, sabiex jiġu ddeterminati l-volumi mistennijin u l-forza tax-xogħol meħtieġa. Barra minn hekk, l-industrija tal-Unjoni pprovdiet spjegazzjonijiet sodisfaċenti li juru li ċerti estratti minn posta elettronika pprovduti mill-utenti jistgħu jiġu interpretati ħażin bħala li jindikaw nuqqas strutturali ta’ kapaċità iżda li fil-fatt kienu relatati ma’ sitwazzjoni ta’ nuqqas temporanju.

(57) Wara l-iżvelar definittiv, Valeo affermat li ma setgħetx tingħata tort talli talbet volumi li jmorru lil hinn mill-ftehimiet kuntrattwali u li hemm ħtieġa dejjem akbar għal AHEX AFRP minħabba l-isplużjoni fid-domanda fis-settur tal-mobilità elettrika. Valeo żiedet ukoll li l-inabbiltà tal-industrija tal-Unjoni li tadatta malajr għad-domanda dejjem akbar kienet l-aktar sinjal ċar tal-limitazzjonijiet ewlenin u strutturali tal-kapaċità li qed taffaċċja l-industrija tal-Unjoni.

(58) F’dan ir-rigward, anki jekk jitqiesu l-allegazzjonijiet dwar l-iżviluppi ta’ wara l-PI, il-Kummissjoni qieset li l-industrija tal-Unjoni kienet qed tadatta għaż-żieda fid-domanda u li l-limitazzjonijiet tal-kapaċità kienu ta’ natura temporanja. Tabilħaqq, dawk l-allegazzjonijiet urew li l-utenti kienu qed jinnegozjaw kuntratti ġodda mal-industrija tal-Unjoni. Fuq din il-bażi, din l-affermazzjoni ġiet miċħuda.

(59) Barra minn hekk, l-industrija tal-Unjoni argumentat li l-utenti ewlenin tal-AHEX AFRPs li affermaw nuqqas ta’ kapaċità ma ssottomettewx talbiet għal kwotazzjonijiet li jappartjenu għal volumi addizzjonali li kellhom jiġu kkonsenjati b’mod supplimentari għall-volumi tal-kuntratti diġà eżistenti għall-maġġoranza tal-fornituri tal-AHEX AFRPs. Din l-affermazzjoni twaqqa’ n-nuqqas ta’ kapaċità disponibbli. Fi kwalunkwe każ, il-Kummissjoni osservat li mill-informazzjoni fil-fajl jidher li ċerti utenti jistgħu jakkwistaw jew qed jippjanaw li jakkwistaw kwantitajiet addizzjonali mill-industrija tal-Unjoni. Konsegwentement, il-Kummissjoni ċaħdet l-affermazzjoni li l-industrija tal-Unjoni ma għandhiex biżżejjed kapaċità tal-produzzjoni.

(60) Wara l-iżvelar definittiv, Valeo spjegat li l-fatt li ma kinitx nediet talbiet formali għall-kwotazzjonijiet kien marbut mal-bosta rifjuti li kienet affaċċjat u, għalhekk, kienet qed tistenna tweġiba negattiva. Barra minn hekk, Valeo argumentat li hija kienet involuta f’negozjati għall-konsenja ta’ AHEX AFRPs ma’ produttur tal-Unjoni.

(61) F’dan ir-rigward, il-Kummissjoni qieset li l-kumment ta’ Valeo kien spekulattiv u ma setax jitqies bħala evidenza ta’ sostenn relatata mat-talbiet għall-kwotazzjonijiet. Il-Kummissjoni nnotat ukoll li n-negozjati li għalihom irreferiet Valeo ma kinux relatati ma’ volumi addizzjonali iżda ma’ tiġdid tal-kuntratt wara l-PI u, għalhekk, dawk l-allegazzjonijiet ġew miċħudin.

(62) Wara l-iskadenza għall-kummenti dwar l-informazzjoni pprovduta minn partijiet interessati oħrajn b’reazzjoni għall-iżvelar tas-sejbiet provviżorji, TitanX affermat li t-termini tal-kuntratt il-ġdid tagħha kienu anqas favorevoli mill-kuntratti preċedenti u li l-kuntratt il-ġdid ma solviex il-problemi li rriżultaw mid-dħul fis-seħħ ta’ dazji anti-dumping provviżorji. Barra minn hekk, hija argumentat li l-kuntratt il-ġdid ma jindirizzax bis-sħiħ il-problema tal-provvista peress li TitanX ikollha tkompli takkwista bi prezzijiet artifiċjalment għoljin mir-RPĊ għal perjodu ta’ żmien partikolari.

(63) Wara l-iskadenza għall-kummenti dwar l-informazzjoni pprovduta minn partijiet interessati oħrajn b’reazzjoni għall-iżvelar tas-sejbiet provviżorji, Valeo tenniet li l-produtturi tal-Unjoni ma għandhomx il-kapaċità li jissodisfaw id-domanda kollha tal-UE għal AHEX AFRPs u pprovdiet dokumenti sensittivi li jiddeskrivu ċerti problemi tal-kapaċità u mġibiet kummerċjali.

(64) Wara l-iżvelar definittiv, TitanX sostniet li jenħtieġ li l-problema tal-kapaċità li qed taffaċċja l-industrija tal-Unjoni ma titqiesx bħala temporanja fid-dawl tad-durata tagħha. Hija rrapportat problemi riċenti oħrajn li għandhom impatt fuq il-katina tal-provvista tagħha u lmentat dwar l-imġiba opportunistika u abbużiva ta’ ċerti produtturi ewlenin tal-Unjoni.

(65) Wara l-iżvelar definittiv, Valeo sostniet li r-raġunijiet invokati mill-Kummissjoni sabiex tirrifjuta l-affermazzjoni ta’ Valeo ta’ nuqqas ta’ kapaċità (rkupru ta’ wara l-COVID, kostijiet tan-nol u nuqqas ta’ disponibbiltà ta’ materja prima) ma kinux jindirizzaw il-ħafna każijiet iddokumentati b’mod uffiċjali li allegatament jindikaw il-problemi kroniċi u sistemiċi ta’ kapaċità esperjenzati mill-produtturi tal-Unjoni.

(66) F’dan ir-rigward, anki jekk tikkunsidra l-allegazzjonijiet dwar l-iżviluppi ta’ wara l-PI, il-Kummissjoni qieset li, minħabba d-durata tagħha, is-sitwazzjoni deskritta minn TitanX u minn Valeo ma kinitx ta’ natura sistemika, kronika jew strutturali, iżda pjuttost sitwazzjoni temporanja li tippermetti lill-industrija tal-Unjoni taġġusta għas-sitwazzjoni l-ġdida tas-suq f’kuntest ta’ rkupru ekonomiku b’saħħtu ta’ wara l-COVID. Dan huwa pprovat ukoll mis-sitwazzjoni deskritta fil-premessa (61) li tindika problema temporanja marbuta mal-impożizzjoni ta’ miżuri anti-dumping provviżorji. Għalhekk, il-Kummissjoni kkonfermat is-sejbiet tagħha fuq il-bażi tal-evidenza matul il-PI u ċaħdet din l-affermazzjoni.

(67) Fir-rigward tal-problemi l-oħrajn imsemmijin, anki jekk titqies l-informazzjoni dwar l-iżviluppi ta’ wara l-PI, il-Kummissjoni ma qisitx li dawn ikunu jikkorrispondu għal żviluppi anormali fir-relazzjonijiet kummerċjali b’mod ġenerali iżda pjuttost għal prattiki ta’ negozjar f’perjodu ta’ tensjoni fis-suq. Għalhekk, is-sejbiet li saru fuq il-bażi tal-evidenza matul il-PI jibqgħu l-istess. Fi kwalunkwe każ, kif imsemmi fil-premessa (552), jenħtieġ li jitfakkar li l-iskop tal-miżuri anti-dumping huwa li jirrestawraw kundizzjonijiet ġusti u ekwi, bir-riżultat tagħhom li normalment ikun żieda fil-prezzijiet fis-suq tal-Unjoni.

(68) Barra minn hekk, kif imsemmi fil-premessa (56), il-Kummissjoni ma invokatx raġunijiet bħall-kostijiet tan-nol u n-nuqqas ta’ disponibbiltà ta’ materja prima sabiex tirrifjuta l-affermazzjoni ta’ Valeo dwar in-nuqqas ta’ kapaċità. Kif imsemmi fil-premessa (152), it-tali elementi ntużaw sabiex jispjegaw iż-żieda riċenti fil-prezzijiet, u mhux in-nuqqas ta’ kapaċità. Għall-kuntrarju, il-Kummissjoni qagħdet fuq l-irkupru ekonomiku ta’ wara l-COVID sabiex tispjega s-sitwazzjoni attwali tas-suq. Fuq din il-bażi, dawn l-affermazzjonjiet ġew miċħudin.

(69) Wara l-iżvelar definittiv, Valeo sostniet ukoll li l-Kummissjoni naqset milli tikkunsidra l-evidenza uffiċjali kollha u naqset milli tipprovdi motivazzjoni suffiċjenti u konsistenti b’appoġġ għas-sejbiet tagħha dwar il-kapaċità tal-AHEX AFRP. Hija żiedet li l-Kummissjoni għandha obbligu li tikkunsidra d-data uffiċjali kuntrarja kollha u tiddeċiedi liema għandha l-ogħla valur evidenzjarju. B’mod partikolari, Valeo l-ewwel ilmentat dwar is-sommarji pubbliċi allegatament b’nuqqasijiet “estremi” ta’ ċerti dokumenti (19) użati mill-Kummissjoni għas-sejbiet tagħha. F’dan ir-rigward, Valeo qieset li l-użu ta’ tali informazzjoni riklassifikata kien jikkostitwixxi ksur tad-drittijiet tad-difiża ta’ Valeo. Barra minn hekk, Valeo affermat li l-użu ta’ 54 % tal-kapaċità tal-produzzjoni rrapportat mill-industrija tal-Unjoni għall-AHEX AFRPs fl-2020 kien jikkontradixxi l-allegati problemi “temporanji” ta’ kapaċità affaċċjati fl-ewwel parti tal-2021 u ma setax jiġi spjegat mill-“irkupru f’daqqa u b’saħħtu ta’ wara l-COVID”. F’dan ir-rigward, Valeo indikat id-dannu li l-industrija tal-Unjoni kkawżat lilha nnifisha meta allegatament ma setgħetx tforni fl-2021 filwaqt li kellha tali rata ta’ użu tant baxxa fl-2020.

(70) Il-Kummissjoni ma qablitx u qieset li kienet qieset l-evidenza uffiċjali rilevanti kollha sabiex toħroġ konklużjonijiet sinifikattivi u imparzjali bbażati fuq motivazzjonijiet suffiċjenti u konsistenti. L-ewwel nett, il-Kummissjoni qieset li l-verżjoni miftuħa tad-dokumenti li bbażat fuqhom kienet tinkludi sommarju tal-informazzjoni sensittiva li ppermettiet lill-partijiet interessati kollha jkollhom fehim raġonevoli tagħhom. Il-Kummissjoni nnotat ukoll li Valeo ma talbitx verżjoni miftuħa riveduta ta’ dawn id-dokumenti. F’dan ir-rigward, il-Kummissjoni ma qisitx li d-drittijiet tad-difiża ta’ Valeo nkisru. F’dak li għandu x’jaqsam mar-rata ta’ użu tal-kapaċità u l-allegat dannu kkawżat mill-industrija fuqha nnifisha, l-ewwel jenħtieġ li jiġi nnotat li, kif imsemmi fil-premessa (117), il-Kummissjoni ma bbażatx fuq is-sottomissjoni tal-EA li turi użu ta’ 54 % tal-kapaċità fl-2020 sabiex tivvaluta l-kapaċità tal-produzzjoni iżda bbażat b’mod konservattiv fuq il-vjeġġi mill-industrija tal-Unjoni. Barra minn hekk, ta’ min jinnota li l-kontradizzjoni deskritta minn Valeo tikkorrispondi għal sentejn differenti (2020 vs 2021) meta s-sitwazzjoni ekonomika kienet differenti b’mod sinifikanti, li jwassal għal livelli differenti ħafna ta’ tkabbir u ta’ domanda għall-AFRPs.

(71) Barra minn hekk, TitanX ikkontestat xi dikjarazzjonijiet magħmulin mill-Kumpanija B rigward allegati diffikultajiet sabiex takkwista mir-RPĊ minħabba fatturi bħan-nuqqas ta’ kontejners jew diffikultajiet fil-provvista relatati mal-fornituri Ċiniżi. Hija kkontestat ukoll id-dikjarazzjonijiet li s-sitwazzjoni tal-konsenji tal-Kumpanija B kienet tjiebet u li l-produtturi tal-HEX ma kinux eżawrixxew l-għażliet sabiex isibu sorsi addizzjonali minn produtturi oħrajn tal-Unjoni jew li l-volumi mitlubin għall-2022 kienu jkunu aktar baxxi milli fl-2021.

(72) Il-Kummissjoni qieset li l-allegazzjonijiet mhux appoġġati u kontradittorji magħmulin mill-Kumpanija B u t-tweġibiet sussegwenti minn TitanX kienu relatati ma’ elementi speċifiċi għall-kumpanija f’relazzjoni kummerċjali li l-Kummissjoni ma setgħetx tivverifika.

(73) Valeo argumentat ukoll li EA kienet ingannat lill-Kummissjoni dwar il-kapaċità disponibbli tagħha b’sottomissjonijiet foloz f’dan ir-rigward. EA sostniet li l-allegazzjonijiet ta’ Valeo dwar is-sottomissjonijiet tagħha kienu foloz u inaċċettabbli. Hija argumentat ukoll li dawn l-affermazzjonijiet ma kinux issostanzjati b’evidenza fil-fajl miftuħ. Il-Kummissjoni kkonfermat il-kumment ta’ EA u ċaħdet l-affermazzjoni ta’ Valeo f’dan ir-rigward.

(74) Diversi partijiet interessati affermaw li l-investimenti tal-industrija tal-Unjoni ma jkunux biżżejjed sabiex jissodisfaw iż-żieda mbassra fid-domanda xprunata mill-bidla minn vetturi b’magna ta’ kombustjoni interna (“ICE”) għal vetturi elettriċi/ibridi sal-2026. Fl-istess kuntest, ACEA qieset li ż-żieda fid-domanda se taggrava l-problemi ta’ kapaċità.

(75) TitanX sostniet li hemm nuqqas ta’ kapaċità disponibbli għall-provvista ta’ AHEX AFRPs għall-manifattura ta’ soluzzjonijiet għat-tkessiħ tas-sistema tal-motopropulsjoni għall-vetturi kummerċjali. Id-domanda għat-tali prodott hija mistennija tikber fl-2021 u x-xejra hija mistennija li tkompli fl-2022.

(76) F’dan ir-rigward, Valeo u l-industrija tal-Unjoni pprovdew il-projezzjoni tal-konsum tagħhom sal-2026 f’dak li għandu x’jaqsam mal-AHEX AFRPs. Dawn il-projezzjonijiet kienu bbażati fuq in-numru ta’ vetturi ħfief għal kull tip ta’ magna li għandhom jiġu prodotti u fuq il-piż li l-AHEX AFRPs se jirrappreżentaw għal kull tip ta’ magna (kombustjoni interna, elettrika, ibrida sħiħa, ibrida plug-in, ibrida ħafifa, eċċ.).

(77) Fuq il-bażi tal-projezzjoni tal-industrija tal-Unjoni, il-konsum / id-domanda tal-AHEX AFRP huma mistennijin jiżdiedu minn [195 – 215] (20) elf tunnellata fl-2019 għal [220 – 270] elf tunnellata fl-2026, li jikkorrispondu għal żieda ġenerali ta’ 28 %. Fil-kalkoli dettaljati tagħha, l-industrija tal-Unjoni pprovdiet il-piż tal-AHEX AFRP għal kull karozza (fuq il-bażi tal-intelliġenza tas-suq ipprovduta mill-membri ta’ European Aluminium) u l-volum mistenni tal-produzzjoni tal-vetturi skont it-tip ta’ magna (fuq il-bażi ta’ Ducker Frontier / LMC Automotive (21) Awwissu 2020) b’mod trasparenti. Min-naħa tagħha, Valeo indikat biss li l-kapaċità totali disponibbli tal-Unjoni, bħala medja, tkun 17 % anqas mid-domanda matul il-perjodu 2021-2027 mingħajr ma pprovdiet informazzjoni oħra li dwarha setgħu jikkummentaw partijiet oħrajn.

(78) Kif imsemmi fil-premessa (34), is-sottomissjoni tal-11 ta’ Ġunju 2021 ta’ Valeo ma ġietx ippreżentata b’mod puntwali u parti mill-kummenti mqajmin kienu relatati ma’ dokument dwar il-projezzjonijiet tal-kapaċità u tal-provvista (22) miżjud mal-fajl minn EA qabel l-iżvelar provviżorju, u li għalih Valeo diġà kellha aċċess.

(79) Fil-kummenti l-oħrajn tagħha, Valeo qablet mal-volum tal-konsum għas-sena 2019 u qieset li dan kien validu għas-sena 2021 ukoll. Madankollu, Valeo qieset li l-qsim minn EA tal-volum tal-produzzjoni bejn ICE u vetturi ibridi oħrajn (madwar 50 % vs 50 %) ma kinitx korretta peress li s-sehem ta’ vetturi ibridi jkun ħafna ogħla fl-2026 (madwar 73 % vs 27 %). F’dan ir-rigward, hija rreferiet għal IHS Markit, kumpanija tal-intelliġenza tas-suq allegatament ikkonsultata mill-industrija tal-karozzi kollha u li użat fil-projezzjoni tagħha (23). Madankollu, ma setax jiġi aċċertat li l-informazzjoni kienet ipprovduta minn IHS. Fi kwalunkwe każ, il-kalkoli ta’ Valeo tas-sehem ta’ vetturi ICE fl-2026 fuq il-bażi tal-projezzjoni ta’ EA ma humiex akkurati. Tabilħaqq, il-projezzjoni ta’ EA hija li l-vetturi ICE se jirrappreżentaw 40 % (u mhux 50 %) tal-produzzjoni. Barra minn hekk, l-affermazzjoni ta’ Valeo li l-projezzjoni tal-produzzjoni totali ta’ EA tkun ta’ madwar 16-il miljun vettura fl-2026 hija żbaljata wkoll peress li EA rrapportat output totali ta’ madwar 20 miljun għal dak il-perjodu.

(80) Meta kienet qed tfittex sors ieħor ta’ informazzjoni, il-Kummissjoni kkonsultat artiklu ppubblikat minn Boston Consulting group (“BCG”) (24), ipprovdut mill-Assoċjazzjoni Ewropea tal-fornituri tal-karozzi (CLEPA), li kkonferma li s-sehem ta’ vetturi mhux ICE se jiżdied fis-snin li ġejjin. Skont dan is-sors, is-sehem mis-suq projettat tal-vetturi ICE (diżil u petrol) se jonqos għal 36 % fl-2025; jiġifieri ħafna eqreb għaċ-ċifra ta’ EA milli għal ta’ Valeo. Konsegwentement, il-Kummissjoni sabet li l-projezzjonijiet ta’ EA tal-iżviluppi futuri tas-suq fir-rigward ta’ ICE jirriflettu aktar mill-qrib dawk li bħalissa huma mistennijin li jkunu x-xejriet futuri fil-ħames snin li ġejjin.

(81) Valeo sostniet ukoll li EA qieset li l-vetturi ICE u ibridi jeħtieġu volum ugwali ta’ AHEX AFRPs li allegatament jikkontradixxi l-informazzjoni kondiviża bejn il-Kumpanija B u Valeo, li tindika piż u ħtieġa akbar tal-AHEX AFRP għal vetturi ibridi milli għal vetturi ICE.

(82) F’dan ir-rigward, l-ewwel jenħtieġ li jiġi nnotat li EA fil-fatt għamlet distinzjoni fil-konsum ta’ AHEX AFRPs bejn vetturi ICE u vetturi ibridi u qieset li bħala medja l-vetturi ibridi jkunu jeħtieġu aktar AHEX AFRPs milli vetturi ICE. It-tieni, l-informazzjoni kondiviża bejn il-produttur tal-Unjoni, jiġifieri l-Kumpanija B, u Valeo ma tistax titqies rappreżentattiva tad-differenza attwali bejn il-vetturi ICE standard u vetturi ibridi. Tabilħaqq, din l-informazzjoni tirreferi biss għal prodott partikolari li juża l-AHEX AFRPs (chiller) u l-kwantitajiet imsemmijin jirrappreżentaw biss parti insinifikanti mill-volum tax-xiri ta’ Valeo għas-sena 2019 jew għall-PI. Barra minn hekk, ma setax jiġi stabbilit l-impatt tad-daqs tal-proġett u ta’ żieda potenzjali fin-numru ta’ biċċiet ordnati mill-utent OEM downstream. It-tielet, l-investigazzjoni żvelat li l-piż tal-AHEX AFRPs għal kull mudell ivarja skont it-tip ta’ vettura ibrida (ibrida ħafifa / plug-in / sħiħa). Fil-fatt, il-vetturi ibridi ħfief jeħtieġu biss ftit aktar AHEX AFRP mill-vetturi ICE u se jirrappreżentaw sehem kbir mill-vetturi mhux ICE sal-2026. Fuq din il-bażi u fin-nuqqas ta’ kummenti oħrajn dwar il-kwantità ta’ AHEX AFRPs meħtieġa għal kull tip ta’ vettura, il-Kummissjoni qieset li l-istima ta’ EA dwar il-proporzjon tal-konsum għal tipi differenti ta’ vetturi kienet raġonevoli.

(83) F’dak li għandu x’jaqsam mal-kapaċità eżistenti u mal-investimenti addizzjonali fil-kapaċità, xi partijiet affermaw li jenħtieġ li l-Kummissjoni ma testrapolax id-data tal-produttur tal-Unjoni inkluż fil-kampjun Elval għall-industrija kollha tal-Unjoni. Barra minn hekk, Valeo sostniet li, fuq il-bażi ta’ “data akkurata u konservattiva ħafna”, il-pjan ta’ investiment ippreżentat mill-Kumpanija B ma kienx biżżejjed sabiex ikopri d-domanda prevista għal AHEX AFRPs bejn l-2022 u l-2025, fuq il-bażi tal-projezzjoni tal-konsum tagħha. Min-naħa tagħha, il-CLEPA affermat li l-industrija tal-Unjoni ma ssostanzjatx l-investimenti tagħha sabiex tespandi l-kapaċità b’evidenza konvinċenti jew b’motivazzjoni suffiċjenti. Valeo affermat ukoll li d-dikjarazzjoni tal-Kumpanija B li bħalissa qed toqrob lejn il-kapaċità massima tal-park tal-makkinarju kienet f’kunflitt mal-użu tal-kapaċità rrapportat ippreżentat fid-dokument t21.004224 fejn il-Kumpanija B tirrapporta previżjoni ta’ użu ta’ [80-88 %] tal-kapaċità għall-2021.

(84) L-ewwel nett, ta’ min jinnota li l-Kummissjoni ma estrapolatx id-data ta’ Elval lill-industrija tal-Unjoni u kkunsidrat it-tali informazzjoni għal Elval biss. Barra minn hekk, fir-rigward tad-data tal-Kumpanija B, Valeo bbażat fuq suppożizzjoni mhux akkurata relatata mal-allokazzjoni tal-kapaċità tal-produzzjoni għall-AHEX AFRPs. Fil-fatt hija qieset l-allokazzjoni ta’ [60-70 %] għal HEX applikabbli biss fl-2021, għall-perjodu kollu tal-2022-2026 filwaqt li l-Kumpanija B indikat li l-kapaċità installata addizzjonali tiġi allokata għal HEX skont il-kundizzjonijiet kummerċjali iżda tal-anqas tikber mad-domanda. Billi għamlet dan, Valeo ssottovalutat bi [30-40 %] l-installazzjoni ta’ kapaċità addizzjonali għall-prodotti HEX.

(85) Wara l-kummenti tal-CLEPA, il-Kummissjoni talbet lill-industrija tal-Unjoni sabiex tikkomplementa l-informazzjoni sensittiva diġà disponibbli fil-fajl fil-forma ta’ tweġibiet għall-kwestjonarju, ta’ esibiti mill-missjonijiet u ta’ dokumenti sensittivi oħrajn b’evidenza addizzjonali disponibbli għal partijiet oħrajn kif ukoll sabiex tiċċara ċerti ċifri u tagħmel ċerti korrezzjonijiet. L-informazzjoni addizzjonali pprovduta minn EA (25) u mill-Kumpanija B (26) ikkonfermat is-sejbiet provviżorji.

(86) Barra minn hekk, il-Kummissjoni naqset milli tara l-kontradizzjoni bejn it-tbassir tal-użu tal-kapaċità u d-dikjarazzjoni tal-Kumpanija B. Tabilħaqq, għall-kuntrarju tal-affermazzjoni ta’ Valeo, il-Kumpanija B ma tiddikjarax li hija tinsab fi stat ta’ kapaċità sħiħa, iżda li bħalissa qed toqrob lejn tali użu tal-kapaċità filwaqt li t-tbassir tal-użu ta’ [80-88] % tal-kapaċità huwa relatat mas-sena 2021 kollha kemm hi; jiġifieri jenħtieġ li s-sitwazzjoni f’mument partikolari (meta l-Kumpanija B bħalissa qed toqrob lejn il-kapaċità sħiħa) ma tiġix estrapolata u ma titqabbilx ma’ previżjoni relatata ma’ sena sħiħa.

(87) Fil-qosor, il-Kummissjoni ġabret il-previżjonijiet tad-domanda u tal-provvista (“FC”) li ġejjin għas-snin 2021 u 2026. Tabella 1 Provvista u domanda għall-AHEX AFRP fl-UE (1 000 tunnellata) 2021 FC 2026 FC mingħajr importazzjonijiet mir-RPĊ 2026 FC b’importazzjonijiet mir-RPĊ 2026 Valeo FC mingħajr importazzjonijiet mir-RPĊ 2026 Valeo FC b’importazzjonijiet mir-RPĊ Domanda [200 - 220] [265 - 275] [265 - 275] [295 - 315] [295 - 315] Importazzjonijiet miċ-Ċina [20 - 30] [20 - 30] [20 - 30] Importazzjonijiet mit-Turkija [15 - 25] [15 - 25] [15 - 25] [15 - 25] [15 - 25] Kapaċità tal-Unjoni [180-200] [180-200] [180-200] [195-215] [180-200] Kapaċità addizzjonali [50 - 70] [50 - 70] [50 - 70] [50 - 70] Surplus (nuqqas) [15 - 25] [5 - 10] [25 -35] -[10 - 20] [5 - 15] % tad-domanda 9,5 % 2,3 % 11,7 % -5,5 % 2,7 %

(88) Is-sorsi għall-valuri ta’ hawn fuq huma dawn li ġejjin. Għat-tabella ta’ hawn fuq, id-domanda kienet ibbażata fuq il-projezzjoni tal-konsum ta’ EA (27) adattata għall-qsim ta’ BCG bejn vetturi ICE u mhux ICE. Il-projezzjoni tal-konsum ta’ Valeo (28) ġiet irrapportata bħala sottomessa.

(89) Wara l-iskadenza sabiex tikkummenta dwar l-informazzjoni pprovduta minn partijiet interessati oħrajn b’reazzjoni għall-iżvelar tas-sejbiet provviżorji, Valeo pprovdiet ċifri tat-tbassir riveduti bbażati fuq rapport tas-suq ta’ Mejju 2021 mid-ditta tar-riċerka IHS Markit. Fuq il-bażi ta’ dan ir-rapport u tal-piż tal-AHEX AFRPs projettat ta’ Valeo għal kull tip ta’ magna tal-karozzi, Valeo affermat li d-domanda kienet se tilħaq it-[320 – 350] elf tunnellata fl-2026 wara żieda mistennija fil-produzzjoni tal-karozzi u aċċellerazzjoni fix-xejra ta’ elettrifikazzjoni. Fuq din il-bażi, hija sostniet li l-projezzjoni tad-domanda ta’ EA kienet qed tissottovaluta d-domanda futura saħansitra aktar u tenniet li l-industrija tal-Unjoni ma setgħetx tissodisfa d-domanda attwali u pprovdiet skambji tal-posta elettronika f’dan ir-rigward. Valeo tenniet ukoll li l-investimenti ppjanati tal-industrija tal-Unjoni ma kinux biżżejjed sabiex jissodisfaw id-domanda futura.

(90) Wara l-iżvelar definittiv, Valeo kkontestat ukoll id-dipendenza tal-Kummissjoni fuq l-artiklu ta’ BCG sabiex tirrifjuta l-istimi tad-domanda għall-AHEX AFRPs futuri għal diversi raġunijiet u qieset li l-istima tad-domanda tal-Kummissjoni kienet skaduta u jenħtieġ li tiġi rriveduta fid-dawl tat-tbassir il-ġdid ipprovdut.Barra minn hekk, Valeo rreferiet għall-pakkett leġiżlattiv “Lest għall-mira ta’ 55 %” skont il-Patt Ekoloġiku Ewropew bħala żvilupp importanti li ma ġiex ikkunsidrat fi previżjonijiet oħrajn u li kien jinkludi speċifikament proposti li għandhom l-għan li jnaqqsu l-emissjonijiet netti ta’ gassijiet serra u li jnaqqsu l-emissjonijiet medji ta’ karozzi ġodda b’55 % mill-2030 u b’100 % mill-2035 meta mqabblin mal-2021. F’dan il-kuntest, hija argumentat li l-projezzjoni tad-domanda tat-Tabella 1 u tal-premessa (87) kienet obsoleta u li l-projezzjonijiet futuri jiżdiedu b’mod sinifikanti bħala riżultat tal-Patt Ekoloġiku. F’dan il-kuntest, hija talbet lill-Kummissjoni tuża l-previżjoni tad-domanda ta’ Valeo fuq il-bażi tar-rapport tal-IHS Markit ta’ Mejju 2021 li wera żieda aktar mgħaġġla fid-domanda futura għal AHEX AFRPs mir-rapporti pprovduti qabel minn Valeo jew minn EA. Barra minn hekk, Valeo argumentat li IHS Markit kienet sors aħjar minn Ducker u minn LMC Automotive (“LMC”), li kienet aktar aġġornata (fiż-żmien tas-sottomissjoni) u kienet aċċessibbli għal partijiet oħrajn (permezz ta’ verżjonijiet mhux kunfidenzjali sinifikattivi jew max-xiri).

(91) L-affermazzjoni mtennija ta’ Valeo (ara l-premessa (89)) li l-industrija tal-Unjoni ma setgħetx tiffaċċja d-domanda attwali diġà kienet indirizzata fil-premessi (64) sa (66).

(92) Minbarra l-kummenti ta’ Valeo dwar l-eżistenza ta’ informazzjoni aktar aġġornata, EA ntalbet tipprovdi previżjoni aġġornata tad-domanda. Il-previżjoni tad-domanda pprovduta minn EA kienet ibbażata fuq żewġ sorsi; Previżjoni tal-Produzzjoni ta’ Vetturi Ħfief ta’ IHS Markit tal-5 ta’ Lulju 2021 u DuckerFrontier (Mejju 2021) fuq il-bażi ta’ LMC Automotive Q1/2021. Id-data ta’ IHS Markit kienet dettaljata ħafna u kienet tinkludi l-volumi ta’ produzzjoni previsti għal kull pajjiż tal-produzzjoni, u b’hekk tippermetti l-identifikazzjoni tal-volum li għandu jiġi prodott fl-Unjoni. Is-sett tad-data ta’ LMC automotive Q1/2021 ma kienx relatat mas-suq tal-Unjoni biss u ġie aġġustat ’l isfel fuq il-bażi tat-tbassir tal-produzzjoni ta’ IHS Markit tal-5 ta’ Lulju 2021 sabiex jikkorrispondi mal-EU27. Barra minn hekk, id-data ta’ LMC Automotive ntużat ukoll sabiex tiġi stabbilita l-qasma bejn it-tipi differenti ta’ magni. Fuq il-bażi ta’ din l-istatistika aġġornata u fuq il-bażi tal-piż tal-AHEX AFRP għal kull tip ta’ magna tal-karozzi ta’ EA, EA pproġettat li d-domanda se tiżdied minn [188 – 195] elf tunnellata fl-2019 għal [222 – 263] elf tunnellata fl-2026.

(93) Wara s-sottomissjoni ta’ EA, Valeo kkummentat li l-limitu aktar baxx għall-2026 kien taħt id-domanda stmata mill-Kummissjoni fit-Tabella 1 u li dan il-valur kien illoġiku fid-dawl tat-tkabbir mistenni fid-domanda minħabba l-elettrifikazzjoni tas-settur tal-karozzi.

(94) F’dan ir-rigward, il-Kummissjoni nnotat li, għall-kuntrarju tal-projezzjonijiet tad-domanda preċedenti, l-aħħar projezzjoni ta’ EA kienet relatata esklussivament mal-EU27, li spjegat għaliex, minkejja li wriet żieda sinifikanti fid-domanda, il-projezzjoni bdiet minn livell aktar baxx. Għalhekk, il-Kummissjoni qieset li l-istima ta’ EA kienet loġika peress li wriet żieda fid-domanda matul il-perjodu 2019 – 2026 f’konformità max-xejra ta’ elettrifikazzjoni.

(95) Valeo sostniet ukoll li s-sorsi użati minn EA seħħet qabel it-tħabbira tal-Kummissjoni dwar il-pakkett “Lesti għall-Mira ta’ 55 %” tal-Patt Ekoloġiku tal-14 ta’ Lulju 2021 u li EA kienet konxja minn dik it-tħabbira, iżda li EA ma kinitx qieset dak l-element fl-istima tagħha tad-domanda. Fuq il-bażi ta’ dan, hija argumentat li EA ma kkooperatx kemm verament setgħet. Barra minn hekk, Valeo talbet lill-Kummissjoni tistma d-domanda futura jew fuq il-bażi tar-rapport ta’ IHS Markit imsemmi fil-premessa (90) wara li taġġornah ’il fuq sabiex tqis l-impatt tal-Patt Ekoloġiku jew fuq il-bażi tal-istatistika aġġornata li għadha kif ġiet ippreżentata ta’ LMC Automotive (29) tad-29 ta’ Lulju 2021 li allegatament ikkunsidrat l-impatt tal-Patt Ekoloġiku. Fuq din il-bażi, l-istima tad-domanda ta’ Valeo għall-2026 laħqet it-[340 – 380] elf tunnellata.

(96) Il-Kummissjoni qieset li EA kienet ikkooperat kemm verament setgħet peress li EA kienet użat l-aktar statistika riċenti ta’ IHS Markit li kellha għad-dispożizzjoni tagħha. Fi kwalunkwe każ, skont Valeo u “assoċjazzjoni ewlenija fl-industrija”, IHS Markit hija sors aħjar minn Ducker u LMC. Barra minn hekk, il-Kummissjoni qieset li l-informazzjoni pprovduta minn EA kienet riċenti biżżejjed sabiex tiġi stmata d-domanda futura bl-aktar mod akkurat possibbli. Barra minn hekk, Valeo ma pprovdietx evidenza li turi li t-tħabbira tal-Patt Ekoloġiku ma kinitx antiċipata minn ditti tar-riċerka bħal IHS Markit jew LMC, speċjalment meta jitqies li huma jipproduċu rapporti bħal dawn fuq bażi regolari u li t-tħabbira tal-Patt Ekoloġiku sempliċiment ifformalizzat dak li l-esperti tas-suq kienu diġà antiċipaw minn qabel (30). Barra minn hekk, kif indikat minn Valeo, previżjonijiet futuri preċiżi fi kwalunkwe każ ikunu soġġetti għal diskussjonijiet mal-klijenti OEM tagħha sabiex jiġu ddeterminati l-ħtiġijiet futuri.

(97) Il-Kummissjoni qieset ukoll it-tbassir l-aktar reċenti pprovdut minn Valeo iżda rrifjutatu billi l-analiżi tal-informazzjoni mogħtija minn Valeo msemmija fil-premessi (89) u (95), u li kienet appoġġata b’data sottostanti fil-kummenti tagħha dwar l-iżvelar definittiv, uriet li l-istimi tad-domanda tagħha (kemm jekk ibbażati fuq IHS Markit jew LMC) kienu sopravalutati peress li ma kinux relatati mal-installazzjoni tal-magni jew mal-produzzjoni tal-karozzi fl-Unjoni, iżda kienu jinkludu wkoll l-installazzjoni tal-magni jew il-produzzjoni tal-karozzi f’pajjiżi oħrajn bħar-Renju Unit, ir-Russja u t-Turkija. Fil-fatt, ir-rapporti ta’ IHS Markit użati minn Valeo ssopravalutaw l-installazzjoni annwali tal-magni fl-Unjoni b’aktar minn 18 % matul il-perjodu 2021-2026. Filwaqt li r-rapporti ta’ LMC ipprovduti ma kinux jippermettu li ssir distinzjoni għal kull pajjiż tal-produzzjoni tal-karozzi, kienu jirreferi b’mod ċar għal ambitu ġeografiku akbar mill-Unjoni peress li kienu jinkludu pajjiżi tas-CIS u preżumibbilment pajjiżi oħrajn, bħar-Renju Unit u t-Turkija, fejn il-produzzjoni tal-karozzi sseħħ fi kwantitajiet sinifikanti. Fuq din il-bażi, tqies li l-ambitu ġeografiku ta’ din l-istatistika kien wiesa’ wisq u jenħtieġ li ma jintużax sabiex tiġi vvalutata d-domanda tal-AHEX AFRP fl-Unjoni. F’dan il-kuntest, il-Kummissjoni qieset li d-domanda mbassra pprovduta minn EA, kif imsemmi fil-premessa (103), kienet aktar xierqa peress li kienet relatata mal-UE biss u, kienet ibbażata fuq rapport riċenti biżżejjed ta’ IHS Markit, Li, kif imsemmi fil-premessa (90), Valeo tqis bħala sors aħjar minn Ducker u LMC.

(98) Wara l-iżvelar definittiv, TitanX sostniet li t-tbassir tad-domanda tal-Kummissjoni kien obsolet u ma kienx iqis il-vetturi kummerċjali. Hija rreferiet għall-Patt Ekoloġiku Ewropew u għall-proposti leġiżlattivi mħabbrin li għandhom l-għan li jnaqqsu l-emissjonijiet ta’ gassijiet serra b’mod ġenerali u fis-settur tal-karozzi b’mod partikolari. F’dan il-kuntest, hija affermat li l-miri l-ġodda tal-emissjonijiet ikunu jżidu r-rata tal-elettrifikazzjoni fl-industrija tal-karozzi u jwasslu għal żieda fid-domanda għall-AHEX AFRPs. F’dan ir-rigward, hija stiednet lill-Kummissjoni tikkunsidra l-previżjoni tad-domanda ta’ Valeo msemmija fil-premessa (89)(104).

(99) F’dak li għandu x’jaqsam mal-affermazzjoni ta’ TitanX relatata mal-vetturi kummerċjali, kif imsemmi fil-premessa (115), il-Kummissjoni qieset biss 85 % tal-volum medju tal-vjeġġi lejn l-UE ddestinat għat-trasport sabiex tivvaluta b’mod konservattiv id-domanda għall-vetturi ħfief biss. Bħala tali, il-15 % li jifdal kienu jinkludu vjeġġi destinati għal vetturi kummerċjali. Fin-nuqqas ta’ kwalunkwe informazzjoni li tindika konklużjonijiet differenti f’dan ir-rigward jew evidenza dwar id-domanda futura għall-vetturi kummerċjali, tqies li l-industrija tal-Unjoni kellha kapaċità suffiċjenti sabiex taqdi d-domanda għal dan is-settur partikolari. Għalhekk, din l-affermazzjoni ġiet miċħuda.

(100) Wara l-iżvelar addizzjonali, Valeo u CLEPA kkontestat l-approċċ tal-Kummissjoni li teskludi l-produzzjoni tal-karozzi f’pajjiżi bħat-Turkija, ir-Russja u r-Renju Unit mill-kalkoli tagħha. F’dan ir-rigward, Valeo argumentat fuq il-bażi tal-istatistika tal-Eurostat u tar-rekords tagħha stess li hemm esportazzjonijiet sinifikanti ta’ komponenti tal-HEX lejn ir-Russja, it-Turkija u r-Renju Unit. Barra minn hekk, hija argumentat li hemm produzzjoni limitata ħafna tal-komponenti tal-HEX f’dawn il-pajjiżi u li dawn il-pajjiżi jiddependu ħafna fuq l-importazzjonijiet mill-Unjoni. Min-naħa tagħha, il-CLEPA saħqet li l-produzzjoni tal-vetturi barra mill-Unjoni hija responsabbli għal sehem sinifikanti tal-produzzjoni mill-fornituri tal-karozzi fl-UE u li hemm kapaċità limitata tal-produzzjoni għall-AHEX barra mill-UE. Il-CLEPA affermat ukoll li s-sehem tal-partijiet tal-UE jew tal-valur miżjud tal-UE f’vetturi prodotti fir-Renju Unit, fir-Russja jew fit-Turkija kien sinifikanti. Għalhekk, il-CLEPA affermat li l-esportazzjonijiet jiġġeneraw dħul sinifikanti għall-fornituri tal-karozzi tal-UE u li jenħtieġ li l-produzzjoni tal-fornituri tal-karozzi ma tiġix iddeterminata biss mill-produzzjoni tal-vetturi fl-UE nnifisha, iżda wkoll mir-reġjun usa’. Fuq din il-bażi, Valeo u l-CLEPA argumentaw li jenħtieġ li d-domanda għall-AHEX AFRPs tkun ibbażata fuq il-ħtiġijiet attwali tal-produtturi tal-AHEX, irrispettivament mid-destinazzjoni tal-prodotti tagħhom. Barra minn hekk, Valeo argumentat li kieku ma jiġux ikkunsidrati l-AHEX iddestinati għall-esportazzjoni, l-interess tal-Unjoni ma jkunx analizzat kif xieraq.

(101) Kif imsemmi fil-premessa (145), il-Kummissjoni għarfet l-eżistenza ta’ esportazzjonijiet ta’ komponenti tal-HEX minn ċerti produtturi tal-AHEX. Madankollu, il-Kummissjoni ma qablitx mal-fatt li l-produzzjoni tal-karozzi f’dawn il-pajjiżi jenħtieġ li titqies fit-totalità tagħha għall-valutazzjoni tad-domanda fl-UE. Tabilħaqq, l-affermazzjoni li tali pajjiżi kienu jiddependu ħafna fuq l-importazzjonijiet mill-Unjoni ma kinitx issostanzjata b’evidenza ta’ sostenn. Kif irrikonoxxut minn Valeo, l-istatistika tal-Eurostat ma kinitx relatata esklussivament mal-AHEX u kienet tinkludi prodotti oħrajn. Filwaqt li rrikonoxxiet l-eżistenza tal-kapaċità tal-produzzjoni tal-AHEX f’dawn il-pajjiżi, Valeo ma kkwantifikatx il-kapaċità tal-produzzjoni tal-produtturi domestiċi tal-AHEX li semmiet. Barra minn hekk, ma setax jiġi eskluż li dawn is-swieq ma jiġux fornuti minn fornituri domestiċi tal-AHEX (31) minbarra dawk ikkwotati minn Valeo jew minn produtturi tal-AHEX mhux tal-UE. Fuq din il-bażi, il-Kummissjoni qieset li Valeo ma kinitx uriet li l-produtturi tal-AHEX li jinsabu fl-Unjoni kienu qed jipprovdu lil dawn il-pajjiżi b’tali proporzjonijiet li tali swieq kienu qed jiddependu ħafna fuq il-produtturi tal-Unjoni ta’ AHEX. Barra minn hekk, il-Kummissjoni qieset li l-affermazzjonijiet tal-CLEPA ma kinux speċifiċi biżżejjed peress li ma kinux relatati b’mod partikolari mal-AHEX iżda pjuttost mal-attivitajiet ta’ esportazzjoni tal-fornituri tal-karozzi b’mod ġenerali.

(102) Fuq il-bażi tal-elementi fil-fajl, il-Kummissjoni rrikonoxxiet l-eżistenza ta’ ċerti rabtiet kummerċjali bejn il-produtturi tal-AHEX li jinsabu fl-Unjoni u l-manifatturi tal-karozzi f’pajjiżi bħar-Russja, it-Turkija u r-Renju Unit. Madankollu, fin-nuqqas ta’ informazzjoni speċifika li tippermetti l-identifikazzjoni tal-esportazzjonijiet tal-AHEX lejn dawn il-pajjiżi, il-Kummissjoni ma setgħetx tibbaża s-sejbiet tagħha fuq l-ambitu ġeografiku msemmi minn Valeo fid-domanda projettata tagħha għall-AHEX AFRP. Fi kwalunkwe każ, il-Kummissjoni qieset li jenħtieġ li d-domanda fis-suq tal-Unjoni tkun ibbażata primarjament fuq il-produzzjoni tal-karozzi fl-Unjoni, speċjalment fid-dawl tal-Patt Ekoloġiku, li jikkonċerna l-Unjoni b’mod esklussiv. Barra minn hekk, l-analiżi tad-domanda kif ippreżentata fil-premessa (127) u tal-provvista kif ippreżentata fit-Tabella 1 xorta waħda tippermetti lill-industrija tal-Unjoni tipprovdi kwantitajiet addizzjonali neċessarji għall-produzzjoni tal-AHEX li għandhom jiġu esportati. Barra minn hekk, il-produtturi tal-AHEX fl-Unjoni jistgħu japplikaw għal awtorizzazzjoni għall-importazzjoni ta’ AFRPs taħt il-proċedura ta’ proċessar attiv li, jekk jingħata mill-awtoritajiet doganali f’konformità mal-leġiżlazzjoni doganali, ikun jippermettilhom sabiex imbagħad jesportaw l-AHEX li jirriżultaw mingħajr ma jkunu soġġetti għad-dazji anti-dumping. Għalhekk, il-piż u l-impatt finanzjarju fuq l-attivitajiet ta’ esportazzjoni tal-produtturi tal-AHEX ikunu limitati ħafna. Fuq din il-bażi, l-affermazzjonijiet ta’ Valeo u tal-CLEPA ġew miċħudin u l-Kummissjoni qieset li l-interess tal-Unjoni kien ġie vvalutat kif xieraq.

(103) Fit-12 ta’ Awwissu 2021, EA pprovdiet previżjoni aġġornata tad-domanda għall-AHEX AFRP ibbażata fuq rapport aktar dettaljat tal-Produzzjoni tal-vetturi ħfief ta’ IHS Markit li jidentifika t-tipi ta’ magni. Dak ir-rapport inħareġ fl-istess ħin bħar-rapport tal-5 ta’ Lulju 2021 imsemmi fil-premessa (91) u dawn ir-rapporti kienu konsistenti. Fuq dik il-bażi, it-tbassir finali aktar baxx ta’ EA żdied minn 222 għal 232 elf tunnellata. It-tbassir ta’ EA bbażat fuq DuckerFrontier / LMC Automotive Q1/2021 baqa’ identiku għal 263 elf tunnellata.

(104) Meta qabblet IHS Markit tal-5 ta’ Lulju 2021 mal-qsim tad-29 ta’ Lulju 2021 ta’ LMC għal kull tip ta’ magna, il-Kummissjoni osservat li d-data ta’ LMC, li allegatament ikkunsidrat il-pakkett leġiżlattiv “Lesti għall-Mira ta’ 55 %”, xorta waħda kienet tipprevedi sehem ħafna ogħla għal ICE (40 %) għas-sena 2026 mid-data ta’ IHS Markit tal-5 ta’ Lulju (22 %) ippubblikata qabel it-tħabbira tal-pakkett leġiżlattiv “Lesti għall-Mira ta’ 55 %” u użata minn EA għall-projezzjoni tagħha.

(105) Fuq il-bażi ta’ dan ta’ hawn fuq, il-Kummissjoni qieset li kien diffiċli li jiġi previst il-livell tad-domanda tal-AHEX AFRP għall-2026 bi grad għoli ta’ akkuratezza peress li għad hemm numru ta’ inċertezzi fir-rigward tal-implimentazzjoni tal-pakkett leġiżlattiv “Lesti għall-Mira ta’ 55 %” dwar l-elettrifikazzjoni tal-mobilità u b’mod partikolari, il-produzzjoni ta’ karozzi ħfief. Fi kwalunkwe każ, il-Kummissjoni qieset li l-previżjonijiet ta’ EA fuq talba, kemm jekk ibbażati fuq l-aħħar data ta’ IHS Markit disponibbli kif irrakkomandat minn Valeo jew fuq il-valuri ogħla tad-data ta’ LMC, kienu raġonevoli.

(106) Wara l-iżvelar addizzjonali, Valeo kkummentat li l-osservazzjonijiet tal-Kummissjoni relatati mad-data ta’ LMC tad-29 ta’ Lulju 2021 ma kinux korretti. Valeo indikat li d-data ta’ LMC ma kinitx relatata biss mal-EU27, iżda qieset ukoll l-isforzi aktar bil-mod tal-elettrifikazzjoni tal-karozzi fit-Turkija u fir-Russja, li jirriżultaw min-nuqqas ta’ leġiżlazzjoni ekwivalenti għall-Patt Ekoloġiku. Fuq din il-bażi, Valeo affermat li d-data ta’ LMC kienet kompluta u affidabbli, u għalhekk missha tqieset mill-Kummissjoni. Barra minn hekk, hija affermat li l-Kummissjoni ma ppreżentatx data rilevanti relatata mas-sehem ta’ vetturi ICE, elettriċi u ibridi u li l-Kummissjoni jenħtieġ li tikkunsidra d-data ta’ LMC fil-valutazzjoni tagħha tad-domanda prevista għal AHEX AFRPs għar-raġunijiet li, filwaqt li IHS Markit hija l-aktar sors awtorevoli, id-data ta’ LMC hija l-unika data uffiċjali li tikkwantifika l-impatt tat-tħabbira tal-Patt Ekoloġiku.

(107) Fin-nuqqas ta’ data ta’ LMC disponibbli għal kull pajjiż tal-produzzjoni, il-Kummissjoni ma kinitx f’pożizzjoni li tikkonferma l-kummenti ta’ Valeo relatati ma’ rata aktar bil-mod ta’ elettrifikazzjoni fir-Russja u fit-Turkija allegatament ikkunsidrati minn LMC. Fi kwalunkwe każ, kif imsemmi fil-premessi (97) u (101), il-Kummissjoni qieset li l-ambitu ġeografiku tad-data ta’ LMC ma kienx adattat sabiex tiġi vvalutata d-domanda domestika; li l-informazzjoni pprovduta minn EA kienet riċenti biżżejjed sabiex tiġi stmata d-domanda futura; u li hemm indikazzjonijiet li l-esperti tas-suq kienu antiċipaw it-tħabbira tal-Patt Ekoloġiku. Barra minn hekk, Valeo ma pprovdietx evidenza li turi li t-tħabbira tal-Patt Ekoloġiku ma kinitx antiċipata minn ditti tar-riċerka bħal IHS Markit. Fin-nuqqas ta’ data xierqa ta’ LMC; jiġifieri limitata għall-EU27, il-Kummissjoni għalhekk qieset id-data ta’ IHS Markit tal-5 ta’ Lulju bħala l-aktar bażi riċenti u l-aktar xierqa għall-valutazzjoni tad-domanda ta’ AHEX AFRP fl-2026. Barra minn hekk, il-Kummissjoni tinnota wkoll li Valeo ma tistax tikkunsidra lil IHS bħala sors aktar awtorevoli minn LMC u mbagħad titlob lill-Kummissjoni tuża d-data ta’ LMC, speċjalment meta l-ambitu ġeografiku tagħha ma huwiex adegwat. Fuq din il-bażi, din l-affermazzjoni ġiet miċħuda.

(108) Wara żvelar addizzjonali, Valeo pprovdiet ukoll simulazzjonijiet ġodda dwar il-projezzjonijiet tal-kapaċità u tal-investimenti tal-industrija tal-Unjoni fuq il-bażi tad-data ta’ LMC tad-29 ta’ Lulju 2021. Valeo affermat li l-industrija tal-Unjoni ma setgħetx tissodisfa d-domanda futura fil-perjodu 2021-2027 anke jekk il-volumi tal-produzzjoni tal-karozzi tnaqqsu bi 18 %.

(109) F’dan ir-rigward, ta’ min jinnota li tali sottomissjoni ta’ simulazzjonijiet ġodda saret wara l-iskadenza għall-kummenti dwar l-iżvelar definittiv u li l-iżvelar addizzjonali ma kienx relatata mal-kapaċità jew mal-investimenti tal-Unjoni. Fuq din il-bażi, dawn l-elementi ma setgħux jiġu kkunsidrati. Fi kwalunkwe każ, kif stabbilit fil-premessa (107), id-data ta’ LMC ma setgħetx tiġi aċċettata. Barra minn hekk, il-Kummissjoni qieset li d-data ta’ LMC, anki meta mnaqqsa bi 18 %, xorta ssopravalutat id-domanda mbassra tal-EU27 b’mod sinifikanti. Fil-fatt, fuq il-bażi tal-aħħar data ta’ IHS Markit (il-5 ta’ Lulju 2021), il-produzzjoni f’pajjiżi mhux tal-UE matul il-perjodu 2021-2027 kienet tirrappreżenta bejn 26,8 u 30,5 % tal-produzzjoni tal-karozzi tal-UE, għall-kuntrarju ta’ 18 %. Fuq il-bażi ta’ dan li ntqal hawn fuq, din l-affermazzjoni ġiet miċħuda.

(110) Wara l-iżvelar addizzjonali, Valeo u l-CLEPA affermaw li l-konklużjoni tal-Kummissjoni li d-domanda tal-Unjoni tista’ tiġi assorbita mill-kapaċità mbassra tal-industrija tal-Unjoni u mill-importazzjonijiet projettati minn pajjiżi terzi kienet ivvizzjata minn nuqqas ta’ motivazzjoni u ma kienet appoġġata minn ebda analiżi kwantitattiva. B’mod aktar speċifiku, Valeo sostniet li, għall-kuntrarju tad-dokument ta’ żvelar ġenerali, l-iżvelar addizzjonali ma kienx fiha sommarju ekwivalenti għat-Tabella 1, li ma kienx jippermetti lil Valeo teżerċita kif xieraq id-drittijiet tad-difiża tagħha u tikkummenta dwar il-kapaċità suffiċjenti fl-UE sabiex tissodisfa d-domanda tal-AHEX AFREPs. Barra minn hekk, Valeo sostniet li l-iżvelar addizzjonali ma kienx jindirizza “għexieren ta’ ittri elettroniċi u evidenza oħra sottomessi minn Valeo” fir-rigward tar-rifjut ripetut mill-produtturi tal-Unjoni li jfornu kwantitajiet suffiċjenti ta’ AHEX AFRPs. Billi ma vvalutatx kif xieraq it-tali evidenza, Valeo affermat li l-iżvelar addizzjonali kien ivvizzjat minn motivazzjoni insuffiċjenti u minn żball manifest ta’ valutazzjoni tal-fatti.

(111) F’dan ir-rigward, il-Kummissjoni qieset li d-dokument ta’ żvelar addizzjonali kien fih informazzjoni dettaljata biżżejjed dwar is-sottomissjonijiet li saru wara d-dokument ta’ żvelar ġenerali u li l-partijiet faċilment setgħu jirreferu għas-sottomissjonijiet oriġinali tal-partijiet. Barra minn hekk, id-dokument ta’ żvelar addizzjonali, kif rifless fil-premessi (92) u (98), irrapporta l-aħħar domanda mbassra għall-AHEX AFRP kif sottomessa minn EA. Il-Kummissjoni kienet użat informazzjoni li kienet disponibbli għall-partijiet u Valeo setgħet sempliċiment tissostitwixxi d-domanda prevista, li tinsab fit-Tabella 1 għas-sena 2026, bl-informazzjoni li tinsab fid-dokument ta’ żvelar addizzjonali, li wkoll kienet tirreferi għas-sottomissjonijiet minn EA. Għalhekk, il-Kummissjoni qieset li l-iżvelar addizzjonali kien fiha l-motivazzjoni u l-analiżi kwantitattiva neċessarji. F’dak li għandu x’jaqsam mad-drittijiet tad-difiża ta’ Valeo, il-Kummissjoni qieset li l-iżvelar addizzjonali kien dettaljat biżżejjed sabiex jippermetti lil Valeo teżerċita d-drittijiet tad-difiża tagħha. Barra minn hekk, l-iżvelar addizzjonali dwar il-kapaċità tal-industrija tal-Unjoni ma kien fih l-ebda element ġdid li ma kienx diġà disponibbli fil-fajl miftuħ.

(112) Barra minn hekk, il-Kummissjoni qieset li l-evidenza pprovduta minn Valeo fir-rigward tad-diffikultajiet fil-provvista ma kinitx tiġġustifika żvelar addizzjonali peress li n-natura ta’ dawk l-affermazzjonijiet ma kinitx ġdida. Dawk l-affermazzjonijiet diġà ġew indirizzati fil-premessa (91).

(113) Valeo affermat ukoll li s-sejbiet tal-iżvelar addizzjonali kienu illoġiċi u ma kellhomx motivazzjoni suffiċjenti u adegwata. Essenzjalment, hija affermat li peress li l-Kummissjoni kienet ikkonkludiet li l-industrija tal-Unjoni ma jkollhiex biżżejjed kapaċità sabiex tissodisfa domanda ta’ [295 – 315] (32) elf tunnellata, ma setgħetx tassorbi domanda ogħla bbażata fuq il-projezzjonijiet ta’ Valeo sa [340 – 380] (33) elf tunnellata. Fuq din il-bażi, hija affermat li l-Kummissjoni kienet qed tinjora l-impatt tal-Patt Ekoloġiku.

(114) Kif imsemmi fil-premessa (97), il-Kummissjoni qieset li l-projezzjonijiet preċedenti u tal-aħħar domanda ta’ Valeo ma kinux ibbażati fuq ambitu ġeografiku xieraq u ssopravalutaw b’mod sinifikanti l-produzzjoni tal-karozzi fl-Unjoni u, konsegwentement, id-domanda għall-AHEX AFRPs fl-Unjoni. Fuq il-bażi tal-aħħar ċifri tal-produzzjoni tal-karozzi mbassrin u bl-użu tal-ambitu ġeografiku xieraq kif imsemmi fil-premessa (98), il-Kummissjoni qieset li l-istimi ta’ EA li jvarjaw minn 232 sa 263 elf tunnellata kienu raġonevoli. Fuq din il-bażi u fuq il-bażi tal-istimi tal-kapaċità tal-industrija tal-Unjoni u tal-importazzjonijiet minn pajjiżi terzi, il-Kummissjoni kkonkludiet li jkun hemm kapaċità suffiċjenti sabiex tassorbi ż-żieda fid-domanda kemm jekk l-importazzjonijiet mir-RPĊ jibqgħu fis-suq kif ukoll jekk le. Fuq din il-bażi, din l-affermazzjoni ġiet miċħuda.

(115) L-importazzjonijiet miċ-Ċina ta’ AHEX AFRPs kienu bbażati fuq is-sottomissjoni ta’ Valeo. L-importazzjonijiet mit-Turkija ġew ivvalutati fuq il-bażi tal-verifika minn EA tal-esibit Nru 11 li jipprovdi vjeġġi fl-istess format bħad-dokument t21.004336. Sabiex tinżamm interpretazzjoni konservattiva, 85 % biss tal-volum medju tal-vjeġġi lejn l-UE ddestinati għat-trasport għas-snin 2017-2019 tqies li jirrappreżenta l-AHEX AFRPs mhux maħsubin għal vetturi ħfief.

(116) Wara l-iżvelar definittiv, Valeo qajmet dubji dwar il-volumi tal-importazzjoni mit-Turkija iżda ma speċifikatx għal liema raġuni u lanqas ma ppreżentat kwalunkwe evidenza li ssostni l-affermazzjonijiet tagħha. Kif imsemmi fil-premessa (89), tali volum tal-importazzjoni ġie vvalutat b’mod konservattiv fuq il-bażi ta’ vjeġġi mit-Turkija lejn l-UE kif irrapportati lil EA. Fuq din il-bażi, din l-affermazzjoni ġiet miċħuda.

(117) Il-kapaċità tal-Unjoni kienet ibbażata fuq is-sottomissjoni tal-EA relatata ma’ vjeġġi tal-AFRP għall-produzzjoni tal-HEX fis-settur tat-trasport. Dan huwa approċċ pjuttost konservattiv peress li l-produzzjoni u l-kapaċità attwali jistgħu jkunu ħafna ogħla mill-vjeġġi. Fuq l-istess nota, 85 % biss tal-volum medju tal-vjeġġi fl-UE ddestinati għat-trasport għas-snin 2017-2019 tqies li jirrappreżenta l-AHEX AFRPs mhux maħsubin għal vetturi ħfief. Iċ-ċifra tal-kapaċità ta’ Valeo ttieħdet mill-istess sottomissjoni.

(118) Wara l-iżvelar definittiv, EA sostniet li l-Kummissjoni ma misshiex iddependiet fuq id-data dwar il-vjeġġi li tikkorrispondi għall-bejgħ tagħha iżda pjuttost fuq il-kapaċità kif sottomessa lill-Kummissjoni li kienet tammonta għal [400 – 450] elf tunnellata fil-PI (34).

(119) Bħala tweġiba għal dawk il-kummenti, Valeo u TitanX affermaw li l-kapaċità rrapportata ma tidhirx fil-fajl mhux kunfidenzjali, li l-preżentazzjoni tard ta’ tali informazzjoni ma ppermettitilhomx jikkummentaw dwar il-kontenut tagħha u li ma kinitx tinkludi spjegazzjoni sinifikattiva dwar il-metodoloġija użata ħlief li l-informazzjoni nġabret mill-membri ta’ EA. Barra minn hekk, huma xeħtu dubju fuq ir-relazzjoni bejn is-sottomissjoni msemmija minn EA u ċerti sottomissjonijiet preċedenti (35). Barra minn hekk, huma affermaw li l-kapaċità rrapportata kellha tqis il-validazzjoni tal-produtturi bi programmi ewlenin tal-HEX. Fuq din il-bażi, hija affermat li n-nuqqas ta’ spjegazzjonijiet dettaljati fil-fajl miftuħ kiser id-drittijiet tad-difiża tagħhom. Barra minn hekk, Valeo u TitanX affermaw li l-kapaċità rrapportata ma kinitx realistika fid-dawl tal-użu baxx tal-kapaċità rrapportat għall-PI u tal-problemi temporanji ta’ kapaċità sussegwenti li kienu affaċċjati matul l-ewwel nofs tal-2021 li wasslu għal imġiba allegatament opportunistika u abbużiva fl-ipprezzar mill-industrija tal-Unjoni. Fuq din il-bażi, Valeo u TitanX appoġġaw l-approċċ tal-Kummissjoni f’dak li għandu x’jaqsam mal-kapaċità.

(120) F’dan ir-rigward, il-Kummissjoni qieset li l-kapaċità rrapportata minn EA ma kinitx tqis il-kapaċità normalment allokata għal AFRPs tal-HEX oħrajn immanifatturati mill-industrija tal-Unjoni jew għal prodotti oħrajn immanifatturati bl-istess tagħmir. Peress li l-Kummissjoni ma bbażatx fuq id-dokument t21.004414 għas-sejbiet tagħha, il-Kummissjoni ma qisitx li nkisru d-drittijiet tad-difiża ta’ Valeo jew ta’ TitanX, għalkemm ammettiet li l-verżjoni mhux kunfidenzjali tad-dokument ma kienx fiha sommarju sinifikattiv tal-kontenut sensittiv tiegħu. Fuq din il-bażi u sabiex tirrapporta l-kapaċità tal-produzzjoni fuq bażi konservattiva, il-Kummissjoni kkonfermat l-approċċ tagħha u bbażat l-istima tal-kapaċità tagħha fuq il-vjeġġi fl-Unjoni. Konsegwentement, l-affermazzjoni ta’ EA ġiet miċħuda.

(121) Wara l-iżvelar addizzjonali, Valeo argumentat li, f’konformità mal-metodoloġija tal-Kummissjoni għall-valutazzjoni tad-domanda tas-suq, jenħtieġ li l-valutazzjoni tal-kapaċità tal-industrija tal-Unjoni teskludi l-AHEX AFRPs li fl-aħħar mill-aħħar tintuża fil-produzzjoni tal-karozzi f’pajjiżi mhux tal-UE.

(122) Kif spjegat fil-premessa (117), il-kapaċità tal-Unjoni ġiet ivvalutata b’mod konservattiv fuq il-bażi tal-vjeġġi destinati għas-suq tal-Unjoni. Meta wieħed iqis li dan l-indikatur jirrifletti b’mod konservattiv il-kwantità li l-industrija tal-Unjoni kienet kapaċi twassal għas-suq tal-Unjoni, il-Kummissjoni ma qisitx li jenħtieġ li tali kwantità tiġi rriveduta ’l isfel sabiex jitqies is-sehem tal-AHEX esportati lejn pajjiżi mhux tal-UE u prodotti mill-AFRPs immanifatturati mill-industrija tal-Unjoni. Fi kwalunkwe każ, Valeo ma pprovdietx il-kwantità tal-HEX immanifatturati fl-Unjoni li ġiet esportata lejn pajjiżi mhux tal-UE. Fuq din il-bażi, din l-affermazzjoni ġiet miċħuda.

(123) Il-kapaċità addizzjonali projettata li tiżdied mill-industrija tal-Unjoni ġiet stabbilita kemm fuq il-bażi tas-sottomissjoni ta’ Valeo msemmija fil-premessa (88), fuq is-sottomissjoni tal-Kumpanija B dwar din il-kwistjoni speċifika appoġġata minn evidenza konkreta dwar proġetti ta’ investiment kif ukoll (36) fuq l-informazzjoni vverifikata tal-produttur tal-Unjoni kkonċernat inkluż fil-kampjun.

(124) Wara l-iżvelar definittiv, Valeo qajmet dubji dwar l-investimenti f’kapaċità addizzjonali tal-industrija tal-Unjoni għas-snin 2022 u 2023 u sostniet li ma kinitx se tkun kompletament operazzjonali qabel l-2024 minħabba provi, ottimizzazzjoni tat-tagħmir u tneħħija tal-konġestjonijiet. Valeo qajmet ukoll dubji dwar l-allokazzjoni tal-investiment għal AHEX AFRPs.

(125) Madankollu, dawn l-affermazzjonijiet ma kinux issostanzjati. Fi kwalunkwe każ, l-industrija tal-Unjoni indikat li l-kapaċità tagħha ssegwi l-evoluzzjoni tad-domanda tas-suq u li tkun allokata l-kapaċità addizzjonali għall-AHEX AFRPs jekk ikun hemm kundizzjonijiet tas-suq ekwu.

(126) Fuq il-bażi tat-tbassir konservattiv ta’ hawn fuq, il-Kummissjoni qieset li l-industrija tal-Unjoni kellha kapaċità suffiċjenti sabiex tissodisfa d-domanda attwali u li kien hemm kapaċità ta’ riżerva suffiċjenti. F’dak li għandu x’jaqsam mad-domanda futura, il-Kummissjoni kkonkludiet li, meta titqies il-kapaċità addizzjonali, ikun hemm biżżejjed provvista sabiex tiġi assorbita ż-żieda fid-domanda kemm jekk l-importazzjonijiet mir-RPĊ jibqgħu fis-suq kif ukoll jekk le. Fi kwalunkwe każ, jista’ jkun mistenni li xi importazzjonijiet mir-RPĊ ikomplu bi prezzijiet mhux dannużi.

(127) . Il-Kummissjoni osservat ukoll li d-domanda għas-sena 2026, ibbażata fuq id-data ta’ IHS Markit għall-EU27 tal-5 ta’ Lulju 2021 u fuq l-istima interna ta’ Valeo għall-piż tal-AHEX AFRP għal kull tip ta’ magna, xorta waħda tkun aktar baxxa mill-materjal disponibbli fis-suq tal-Unjoni kemm jekk fornit mill-industrija tal-Unjoni kif ukoll jekk jiġi akkwistat minn pajjiżi terzi.

(128) Meta qieset it-tbassir tal-konsum ta’ Valeo, filwaqt li fl-istess ħin tikkoreġi l-projezzjonijiet tal-kapaċità addizzjonali kif spjegat fil-premessa (118) aktar ’il fuq, il-Kummissjoni kkonkludiet li jkun hemm nuqqas materjali li kieku l-importazzjonijiet mir-RPĊ kellhom jieqfu kompletament. Madankollu, dan in-nuqqas ikun ħafna anqas (5,5 %) min-nuqqas previst minn Valeo għall-perjodu 2022-2027 (17 %) jew għas-sena 2026 (21,7 %). Fi kwalunkwe każ, jekk l-importazzjonijiet mir-RPĊ ikomplu fl-istess kwantitajiet, dan in-nuqqas jispiċċa. Fuq il-bażi ta’ dan ta’ hawn fuq, l-affermazzjonijiet relatati mal-kapaċità, mal-investimenti u man-nuqqas materjali fid-dawl taż-żieda fid-domanda ġew miċħudin.

(129) L-utenti u l-assoċjazzjoni tagħhom, appoġġati mill-ACEA, affermaw li l-Kummissjoni ma vvalutatx kif xieraq l-impatt tal-miżuri fid-dawl tan-nuqqas ta’ kapaċità disponibbli. Huma affermaw li anke jekk tkun disponibbli l-kapaċità, il-validazzjoni tkun ostaklu għal żmien qasir u li ma setgħux jissostitwixxu malajr l-importazzjonijiet mir-RPĊ bi provvista Ewropea. Fuq din il-bażi, huma affermaw ukoll li kienu skoperti għal riskju kummerċjali sinifikanti u għat-telf ta’ opportunitajiet ta’ negozju. F’dan ir-rigward, il-CLEPA żiedet ukoll li ċerti proġetti globali tal-klijenti, fejn tiġi prodotta l-istess parti, jeħtieġu l-istess kontribut materjali sabiex tiġi żgurata l-konsistenza tal-prestazzjoni tal-programm. Madankollu, din l-affermazzjoni ma ġietx issostanzjata b’evidenza ta’ sostenn relatata mal-AHEX AFRPs. Fl-istess rigward, l-ACEA affermat li l-livell ta’ miżuri provviżorji jżid b’mod sinifikanti l-kostijiet tal-manifattura.

(130) Valeo indikat li sostituzzjoni rapida ma kinitx possibbli peress li, skont it-tbassir tal-provvista tal-AHEX AFRPs tal-2021 tagħha, il-ligi Ċiniżi vvalidati ma humiex disponibbli fis-suq tal-Unjoni u ma jeżisti l-ebda sors alternattiv. Barra minn hekk, Valeo u diversi partijiet oħrajn affermaw li s-sorsi doppji (jiġifieri l-istess prodott ikun iggarantit simultanjament minn aktar minn fornitur wieħed) spiss ma jkunux aċċettati mill-klijenti.

(131) Il-Kummissjoni osservat li għal diversi ligi speċifiċi b’sehem importanti ta’ xirjiet minn Valeo, din tal-aħħar kienet akkwistathom f’dawn l-aħħar snin mingħand produttur tal-Unjoni u kienet sussegwentement issostitwiethom bi prodotti bl-istess speċifikazzjonijiet tekniċi mir-RPĊ. Barra minn hekk, il-Kummissjoni kellha evidenza fil-fajl li l-produttur tal-Unjoni inkwistjoni għandu l-kapaċità neċessarja li jforni dan il-prodott speċifiku u ma jkunx jeħtieġ validazzjoni kompletament ġdida mill-utent. Barra minn hekk, l-allegazzjoni ta’ Valeo kienet ibbażata fuq previżjoni tal-provvista tal-2021 filwaqt li l-informazzjoni pprovduta għall-perjodu ta’ investigazzjoni (2019 u 2020) ma kienet tappoġġa l-affermazzjoni tagħha. Konsegwentement, il-Kummissjoni ċaħdet l-affermazzjoni li l-ligi inkwistjoni ma baqgħux jistgħu jiġu akkwistati mis-suq tal-Unjoni.

(132) L-evidenza fil-fajl uriet li ċerti klijenti jeħtieġu sorsi doppji u li ċerti utenti jsibu soluzzjonijiet alternattivi għax-xirjiet tagħhom ta’ AHEX AFRPs meta jaffaċċjaw problemi tal-konsenja. Dan huwa appoġġat ukoll mill-bażi ta’ data ta’ previżjoni tal-provvista ta’ Valeo għas-snin 2019 u 2020 li tindika l-fatt li sehem sinifikanti tal-materjal fornit miċ-Ċina kellu t-tieni sors validat fl-UE f’dawk is-snin. Sorsi doppji huma evidenza ulterjuri li l-istess ligi u materjali huma vvalidati għall-fornituri Ċiniżi u tal-Unjoni fl-istess ħin.

(133) EA kkonfermat ukoll li l-bidla mill-akkwist miċ-Ċina għall-akkwist mill-Unjoni kienet diġà qed isseħħ fl-2021, inkluż minn xi klijenti kbar. Barra minn hekk, hija indikat li l-biċċa l-kbira tal-materjal miċ-Ċina importat bħalissa inizjalment kien jiġi pprovdut mill-industrija tal-Unjoni qabel ma ġie ssostitwit minn fornituri b’kost baxx. Din hija evidenza ulterjuri li s-sostituzzjoni tal-importazzjonijiet mir-RPĊ bil-provvista mill-industrija tal-Unjoni tista’ sseħħ malajr. Barra minn hekk, EA indikat li l-bidla tal-fornituri ma tiħux ħafna żmien u tiswiex ħafna flus iżda hija r-riżultat ta’ proċess ta’ normalizzazzjoni tal-ipprezzar wara li jiġu imposti l-miżuri anti-dumping.

(134) Barra minn hekk, fir-rigward tal-ligi ekwivalenti, Valeo affermat li r-raġuni għad-diskrepanza bejn l-2019/2020 u l-2021 kienet marbuta mal-akkwist u mal-iżvilupp ta’ pjanċi tat-tkessiħ tal-batteriji u affermat li tali informazzjoni hija kruċjali għall-valutazzjoni tal-impatt tal-validazzjoni. Fir-rigward tas-sorsi doppji, Valeo affermat li, minkejja l-aġġustament tal-Kummissjoni, anqas minn [SENSITTIV] % tal-AHEX AFRPs akkwistati mir-RPĊ kellhom it-tieni sors ivvalidat fl-UE.

(135) Fir-rigward tas-sostituzzjoni u tal-validazzjoni, l-ewwel jenħtieġ li jitfakkar li l-utenti tal-AHEX AFRP xtraw il-maġġoranza tal-AFRPs tagħhom fl-UE matul il-perjodu kkunsidrat u wkoll wara dak il-perjodu, skont id-data ta’ wara l-PI disponibbli għall-Kummissjoni.

(136) Fir-rigward ta’ ligi ekwivalenti, ta’ min jinnota li, filwaqt li jenħtieġ li d-data ta’ wara l-PI ma tiġix injorata, jenħtieġ li s-sejbiet ta’ din l-investigazzjoni jkunu bbażati primarjament fuq data li tappartjeni għall-perjodu ta’ investigazzjoni. L-informazzjoni disponibbli relatata ma’ utent wieħed uriet li maġġoranza kbira tal-ligi mixtrijin kellhom ekwivalenti fl-UE għas-snin 2019 u 2020. Għas-sena 2021, il-perċentwal ta’ ligi mixtrija fir-RPĊ li kellhom ekwivalenti fl-UE naqas, bħala konsegwenza tal-iżvilupp ta’ AFRPs tal-pjanċi tat-tkessiħ tal-batteriji akkwistati mir-RPĊ, iżda xorta kienu jirrappreżentaw aktar minn nofs il-volum mixtri mir-RPĊ. Meta wieħed iqis ir-rekord storiku li jappartjeni għall-PI u d-data l-aktar reċenti, il-Kummissjoni ċaħdet l-affermazzjoni ta’ Valeo li “ligi Ċiniżi vvalidati ma humiex disponibbli fis-suq tal-Unjoni”.

(137) Fir-rigward tas-sorsi doppji, il-Kummissjoni qieset li l-evidenza fil-fajl imsemmija fil-premessa (132) u s-sehem sinifikanti tal-AHEX AFRPs li kellhom sorsi doppji kienu evidenza suffiċjenti li tikkontradixxi l-affermazzjoni li “s-sorsi doppji ma jkunux aċċettati mill-klijenti”.

(138) Wara l-iżvelar definittiv, TitanX tenniet li l-kapaċità tagħha li tikseb AHEX AFRPs minn produtturi oħrajn kienet serjament indebolita minn ostakli għall-validazzjoni li ma setgħux jingħelbu fit-terminu qasir. Fin-nuqqas ta’ elementi evidenzjarji ġodda f’dan ir-rigward jew ta’ kummenti dwar is-sejbiet tal-Kummissjoni, din l-affermazzjoni ġiet miċħuda.

(139) L-utenti u l-assoċjazzjoni tagħhom, appoġġati mill-ACEA, affermaw ukoll li s-sitwazzjoni fis-suq tal-Istati Uniti hija differenti mis-sitwazzjoni fl-UE peress li ma hemm l-ebda kapaċità disponibbli fl-UE jew f’pajjiżi oħrajn, u li l-proċess ta’ rieżami amministrattiv tal-Istati Uniti joffri aktar flessibbiltà li ma hijiex irreplikata fir-Regolament bażiku.

(140) L-ewwel nett, kif imsemmi fil-premessi (126) u (127), il-Kummissjoni kkonkludiet li l-industrija tal-Unjoni kellha biżżejjed kapaċità sabiex tassorbi d-domanda attwali u futura dment li jipprevalu l-kundizzjonijiet tas-suq.

(141) It-tieni, minkejja li l-liġijiet tal-Istati Uniti u tal-UE dwar it-TDI ivarjaw, ir-Regolament bażiku jipprevedi l-eżistenza ta’ rieżamijiet interim skont l-Artikolu 11(3) li jippermettu reviżjoni tal-miżuri fis-seħħ f’ċerti ċirkostanzi. L-Artikolu 11(8) tar-Regolament bażiku jipprevedi wkoll li d-dazji anti-dumping jistgħu jiġu rrimborżati dment li jiġu ssodisfati ċerti kundizzjonijiet.

(142) Fuq il-bażi ta’ dan ta’ hawn fuq, l-affermazzjonijiet relatati mal-validazzjoni, mas-sostituzzjoni, mas-sorsi doppji u mad-differenzi mis-suq tal-Istati Uniti ġew miċħudin.

(143) L-utenti u l-assoċjazzjoni tagħhom affermaw ukoll li d-dazji jkollhom impatt materjali fuq is-sitwazzjoni finanzjarja tagħhom u li ma setgħux jassorbu żieda fil-kost marbuta ma’ dazji anti-dumping sinifikanti jew ma’ kostijiet ta’ validazzjoni fid-dawl tas-sitwazzjoni finanzjarja tagħhom. L-utent MAHLE GmbH (“Mahle”) żied li l-Kummissjoni kienet assumiet ħażin li kienet profittabbli fis-sitwazzjoni ta’ qabel il-COVID.

(144) EA indikat li l-livell tal-miżuri anti-dumping kien raġonevoli u seta’ jwassal għal kundizzjonijiet ekwi sabiex jerġgħu jiġu stabbiliti l-kundizzjonijiet normali tal-kompetizzjoni.

(145) Il-Kummissjoni osservat li l-livell tal-miżuri definittivi huwa aktar baxx minn dawk provviżorji. Barra minn hekk, l-investigazzjoni żvelat li l-utenti kienu prinċipalment qed jakkwistaw l-AHEX AFRPs tagħhom mill-UE. Fuq din il-bażi, hija qieset li l-miżuri jkollhom biss impatt limitat fuq is-sitwazzjoni finanzjarja tal-utenti. F’dak li għandu x’jaqsam ma’ Mahle, fin-nuqqas ta’ tweġiba għall-kwestjonarju, il-Kummissjoni ma kinitx f’pożizzjoni li tivvaluta l-impatt tal-miżuri fuq is-sitwazzjoni finanzjarja tagħha. Barra minn hekk, l-informazzjoni kondiviża minn Valeo dwar l-impatt tal-miżuri kienet tinvolvi ċerti nuqqasijiet u l-impatt tagħhom kien sopravalutat. L-investigazzjoni żvelat ukoll li sehem sinifikanti mill-volumi tal-bejgħ tal-utent magħmulin mill-AHEX AFRPs miksubin mir-RPĊ ġie esportat lejn pajjiżi mhux tal-UE. Konsegwentement, huwa raġonevoli li wieħed jistenna li dawk l-importazzjonijiet jistgħu jikkwalifikaw taħt ir-reġim ta’ proċessar attiv u b’hekk jiġi evitat il-ħlas ta’ dazji anti-dumping u jitnaqqas l-impatt tal-kostijiet addizzjonali assoċjati. Barra minn hekk, kif muri fil-premessi (130) sa (133), l-utenti jistgħu jevitaw il-kostijiet tal-validazzjoni billi jiksbu l-materjali bħalissa mixtrijin mir-RPĊ minn fornituri vvalidati fl-UE jew billi jaqilbu volumi addizzjonali minn sorsi Ċiniżi għal sorsi Ewropej għall-AHEX AFRPs li għandhom sorsi doppji. Fuq din il-bażi, dawn l-affermazzjonjiet ġew miċħudin.

(146) Wara l-iżvelar definittiv, TitanX affermat li l-valutazzjoni tal-impatt tal-miżuri kienet difettuża peress li, anki b’dazji aktar baxxi, il-miżuri anti-dumping ikollhom konsegwenzi finanzjarji serji għall-operazzjonijiet tagħha. F’dan ir-rigward, hija pprovdiet kalkoli li juru l-impatt tal-miżuri fuq il-profittabbiltà tagħha.

(147) Wara l-analiżi ta’ dawn il-kalkoli, deher li TitanX ma kinitx illimitat il-valutazzjoni tal-impatt tagħha għall-impożizzjoni tal-miżuri. Tabilħaqq, hija kienet qieset ukoll żieda fil-prezz fis-suq tal-Unjoni fil-kalkoli tagħha għall-perjodu ta’ investigazzjoni u għall-perjodu ta’ wara l-perjodu ta’ investigazzjoni. Madankollu, tali żidiet fil-prezzijiet jew ma seħħewx fil-PI jew ma kellhomx jiġu kkunsidrati għall-perjodu kollu wara l-perjodu ta’ investigazzjoni. Fuq din il-bażi, il-Kummissjoni qieset li TitanX kienet issopravalutat l-impatt tal-miżuri. Fi kwalunkwe każ, l-impatt tal-miżuri u taż-żieda fil-prezz ma tqiesx sinifikanti.

(148) F’dak li għandu x’jaqsam mal-impatt tal-miżuri, jenħtieġ li jitqies li l-eżistenza ta’ miżuri anti-dumping għandha l-għan li terġa’ tistabbilixxi kundizzjonijiet ekwi li jippermettu kummerċ ġust. Barra minn hekk, kif imsemmi fil-premessa (447) tar-Regolament provviżorju, il-Kummissjoni kkonkludiet li l-impożizzjoni ta’ miżuri ma tmurx kontra l-interess tal-utenti attivi fis-settur tal-HEX tal-karozzi. Barra minn hekk, ta’ min jinnota li l-livell tal-miżuri anti-dumping ġie rrivedut ’l isfel fl-iżvelar definittiv.

(149) Wara l-iżvelar definittiv, Valeo affermat li l-Kummissjoni ma żvelatx il-fatti li fuqhom hija bbażat il-motivazzjoni tagħha sabiex tiddikjara li l-kalkoli ta’ Valeo kien fihom ċerti nuqqasijiet u kienu qed jissopravalutaw l-impatt tal-miżuri. F’dan ir-rigward, hija pprovdiet analiżi riveduta tal-profittabbiltà u ddikjarat li l-impatt fuq il-profittabbiltà kellu jiġi vvalutat għal kull sit ta’ Valeo li jimmanifattura l-AHEX u li kien irrilevanti li wieħed iħares lejn il-profittabbiltà tal-grupp Valeo.

(150) Il-Kummissjoni kkonfermat li l-kalkoli ta’ Valeo kienu qed jissopravalutaw l-impatt tal-miżuri. Pereżempju, ma kkunsidrawx il-fatt li, kif spjegat fil-premessa (145), Valeo tista’ tirrikorri sabiex timporta AFRPs skont ir-reġim ta’ proċessar attiv sabiex tnaqqas l-impatt tal-miżuri anti-dumping. Għalhekk, il-Kummissjoni kkonfermat il-valutazzjoni tagħha kif imsemmi fil-premessa (145), jiġifieri li l-miżuri jkollhom biss impatt limitat fuq is-sitwazzjoni finanzjarja tal-utenti.

(151) Il-CLEPA u Mahzle affermaw, għall-kuntrarju tal-analiżi tal-Kummissjoni dwar il-kapaċità disponibbli fir-Regolament provviżorju, li l-livell tal-prezzijiet kien żdied b’allegat 30 %. Mahle affermat ukoll li hemm domanda għolja għall-istokk tal-fojl u nuqqas ta’ kapaċità tal-produzzjoni. Fid-dawl tal-allegat nuqqas ta’ kapaċità tal-produzzjoni disponibbli u tal-impożizzjoni ta’ dazji anti-dumping, Mahle esprimiet it-tħassib tagħha dwar żieda strutturali fil-prezzijiet. Diversi partijiet affermaw ukoll li d-dazji jkollhom impatt detrimentali fuq il-katina tal-provvista. Il-CLEPA affermat li l-użu tal-vetturi elettriċi u l-irkupru ekonomiku jaċċennaw in-nuqqasijiet fil-kapaċità u jipperikolaw l-irkupru u l-iżvilupp ta’ industrija tal-manifattura tal-karozzi tal-UE b’saħħitha wara li d-dħul u l-marġnijiet naqsu fl-aħħar snin. Hija argumentat ukoll li l-manifatturi tal-AHEX jirriskjaw li ma jkunux jistgħu jissodisfaw l-obbligi kuntrattwali tagħhom mal-klijenti tagħhom jew li jaraw il-marġnijiet tagħhom jixxejnu mill-kostijiet akbar. Valeo żiedet li l-isforzi ta’ elettrifikazzjoni mill-industrija tal-karozzi tal-UE ma jistgħux isiru mingħajr ma din tikkomplementa x-xirjiet tagħha mill-industrija tal-Unjoni b’importazzjonijiet mir-RPĊ. Għal Mahle, l-impożizzjoni ta’ dazji anti-dumping tkun toħloq żvantaġġ kompetittiv għall-fornituri tal-karozzi tal-UE. Il-kumpanija tenniet li ma tistax tittrasferixxi ż-żieda mistennija fil-prezzijiet lill-klijenti tagħha. BMW indikat li l-impożizzjoni tal-miżuri tkun twassal għal tfixkil fil-katina tal-provvista tagħha fid-dawl tal-proċeduri twal u għaljin ta’ validazzjoni tal-materjali li għandhom isiru sabiex teqleb għal fornituri alternattivi. Eventwalment, l-ACEA affermat li l-industrija tal-karozzi diġà kienet soġġetta għal diversi miżuri oħrajn li jwasslu għal piżijiet finanzjarji addizzjonali għall-OEMs bħall-miżuri ta’ salvagwardja tal-azzar, li jagħmlu ħsara lill-kompetittività tagħhom fis-swieq domestiċi u tal-esportazzjoni.

(152) EA indikat li ż-żieda riċenti fil-prezz kienet dovuta għal diversi fatturi bħaż-żieda fil-prezzijiet tal-materja prima għal-ligi u għaċ-ċangaturi, nuqqas fil-kontejners fit-tbaħħir internazzjonali, żieda fil-kostijiet tan-nol u ż-żieda qawwija u f’daqqa wara l-COVID fid-domanda fis-setturi industrijali kollha. Barra minn hekk, EA qieset li filwaqt li l-prezzijiet x’aktarx kienu influwenzati mill-impożizzjoni ta’ miżuri provviżorji, iż-żieda fil-prezzijiet mhux bilfors tkun marbuta ma’ nuqqas ta’ kapaċità u jenħtieġ li ma titqiesx bħala kwistjoni strutturali, iżda pjuttost sitwazzjoni temporanja li hija mistennija tgħaddi malli s-sitwazzjoni tad-domanda u tal-provvista tinnormalizza wara l-perjodu inizjali ta’ tensjoni fis-suq. F’dan il-kuntest, EA kienet indikat ukoll li l-livell tal-miżuri anti-dumping kien maħsub sabiex jillivella l-kundizzjonijiet ekwi u jerġa’ jirrestawra l-kundizzjonijiet normali tal-kompetizzjoni. Barra minn hekk, EA affermat li l-kapaċità ma tkunx problema f’dak li għandu x’jaqsam mal-appoġġ għall-iżvilupp tal-elettrifikazzjoni tal-karozzi sa fejn huma kkonċernati l-AHEX AFRPs peress li ċerta kapaċità addizzjonali diġà kienet ġiet installata jew kienet qed tiġi installata progressivament sabiex l-industrija tal-Unjoni tkun tista’ tissodisfa d-domanda dejjem akbar.

(153) Il-Kummissjoni kkonkludiet li l-miżuri definittivi jkollhom biss impatt limitat fuq is-sitwazzjoni finanzjarja tal-utenti. Barra minn hekk, kif imsemmi fil-premessi (131) sa (133), is-sostituzzjoni tal-importazzjonijiet miċ-Ċina bi provvista mill-industrija tal-Unjoni tista’ sseħħ relattivament malajr peress li ċerti produtturi tal-Unjoni vvalidati kienu jfornu l-AHEX AFRPs fil-passat u peress li jeżisti issorsjar doppju fl-UE. Barra minn hekk, kif analizzat fil-premessi (87) sa (127), huwa probabbli li l-kapaċità kurrenti u futura tal-industrija tal-Unjoni tkun biżżejjed sabiex tissodisfa domanda dejjem akbar. Fuq din il-bażi, il-Kummissjoni qieset li ma kien hemm l-ebda raġuni konvinċenti sabiex l-AHEX AFRPs jiġu esklużi għal raġunijiet ta’ interess tal-Unjoni.

(154) EA sostniet li ċerti utenti kienu qed jużaw AFRPs bi prezz baxx miċ-Ċina sabiex jikkompetu kontra produtturi oħrajn li jużaw materjal Ewropew li jwassal għal erożjoni tal-prezzijiet fis-suq tal-Unjoni. F’dan il-kunte